text:
θεωρείται, για τους σκοπούς της παραγράφου A.1.7.1 του παρόντος παραρτήματος, ακατάλληλο αντιδραστήριο.
 A.1.7.1.3.
 Ορίζεται ένας συγκεκριμένος μετρητής («μετρητής ποιότητας αντιδραστηρίου») για την ποιότητα του αντιδραστηρίου. Ο μετρητής ποιότητας αντιδραστηρίου μετράει τον αριθμό των ωρών λειτουργίας του κινητήρα με ακατάλληλο αντιδραστήριο.
 A.1.7.1.3.1.
 Προαιρετικά, ο κατασκευαστής μπορεί να ομαδοποιεί την αστοχία ποιότητας του αντιδραστηρίου μαζί με μία ή περισσότερες αστοχίες που απαριθμούνται στις παραγράφους A.1.8 και A.1.9 του παρόντος παραρτήματος σε έναν ενιαίο μετρητή.
 A.1.7.1.4.
 Λεπτομέρειες για τα κριτήρια και τους μηχανισμούς ενεργοποίησης και απενεργοποίησης του μετρητή ποιότητας αντιδραστηρίου περιγράφονται στην παράγραφο A.1.11 του παρόντος παραρτήματος.
 A.1.7.2. Ενεργοποίηση του συστήματος προειδοποίησης χειριστή
 Όταν το σύστημα παρακολούθησης επιβεβαιώσει ότι η ποιότητα του αντιδραστηρίου είναι ακατάλληλη, τότε ενεργοποιείται το σύστημα προειδοποίησης χειριστή που περιγράφεται στην παράγραφο Α.1.4. Όταν το σύστημα προειδοποίησης περιλαμβάνει σύστημα εμφάνισης μηνυμάτων, εμφανίζει ένα μήνυμα που καταδεικνύει την αιτία της προειδοποίησης (π.χ. «ανίχνευση ακατάλληλης ουρίας», «ανίχνευση ακατάλληλου AdBlue», ή «ανίχνευση ακατάλληλου αντιδραστηρίου»).
 A.1.7.3 Ενεργοποίηση του συστήματος προτροπής χειριστή
 A.1.7.3.1.
 Το σύστημα ήπιας προτροπής που περιγράφεται στην παράγραφο A.1.5.3. του παρόντος παραρτήματος ενεργοποιείται εάν η ποιότητα του αντιδραστηρίου δεν διορθωθεί μέσα σε ένα μέγιστο χρονικό όριο 10 ωρών λειτουργίας του κινητήρα μετά από την ενεργοποίηση του συστήματος προειδοποίησης χειριστή που περιγράφεται στην παράγραφο A.1.7.2 του παρόντος παραρτήματος.
 A.1.7.3.2.
 Το σύστημα αυστηρής προτροπής που περιγράφεται στην παράγραφο A.1.5.4 του παρόντος παραρτήματος ενεργοποιείται εάν η ποιότητα του αντιδραστηρίου δεν διορθωθεί μέσα σε ένα μέγιστο χρονικό όριο 20 ωρών λειτουργίας του κινητήρα μετά από την ενεργοποίηση του συστήματος προειδοποίησης χειριστή που περιγράφεται στην παράγραφο A.1.7.2 του παρόντος παραρτήματος.
 A.1.7.3.3.
 Ο αριθμός των ωρών που προηγείται της ενεργοποίησης των συστημάτων προτροπής μειώνεται, εάν υπάρξει επαναλαμβανόμενη εμφάνιση της δυσλειτουργίας, σύμφωνα με τον μηχανισμό που περιγράφεται στην παράγραφο A.1.11 του παρόντος παραρτήματος.
 A.1.8. Δραστηριότητα δοσολογίας αντιδραστηρίου
 A.1.8.1 Ο κινητήρας περιλαμβάνει ένα μέσο προσδιορισμού της διακοπής της δοσολογίας.
 A.1.8.2. Μετρητής δραστηριότητας δοσολογίας αντιδραστηρίου
 A.1.8.2.1.
 Ένας ειδικός μετρητής παρακολουθεί τη δραστηριότητα δοσολογίας («μετρητής δραστηριότητας δοσολογίας»). Ο μετρητής μετράει τον αριθμό των ωρών λειτουργίας του κινητήρα που επέρχονται με τη διακοπή της δραστηριότητας δοσολογίας αντιδραστηρίου. Αυτό δεν απαιτείται όταν η διακοπή ζητείται από την ECU του κινητήρα, επειδή οι συνθήκες λειτουργίας του μη οδικού κινητού μηχανήματος ή του οχήματος κατηγορίας Τ είναι τέτοιες, ώστε οι επιδόσεις εκπομπών τους να μην απαιτούν δοσολογία αντιδραστηρίου.
 A.1.8.2.1.1.
 Προαιρετικά, ο κατασκευαστής μπορεί να ομαδοποιεί την αστοχία δοσολογίας του αντιδραστηρίου μαζί με μία ή περισσότερες αστοχίες που απαριθμούνται στις παραγράφους A.1.7 και A.1.9 του παρόντος παραρτήματος σε έναν ενιαίο μετρητή.
 A.1.8.2.2.
 Λεπτομέρειες για τα κριτήρια και τους μηχανισμούς ενεργοποίησης και απενεργοποίησης του μετρητή δραστηριότητας δοσολογίας αντιδραστηρίου περιγράφονται στην παράγραφο A.1.11 του παρόντος παραρτήματος.
 A.1.8.3.
 Ενεργοποίηση του συστήματος προειδοποίησης χειριστή
 Το σύστημα προειδοποίησης χειριστή που περιγράφεται στην παράγραφο A.1.4 του παρόντος παραρτήματος ενεργοποιείται σε περίπτωση διακοπής της δοσολογίας που ενεργοποιεί τον μετρητή δραστηριότητας δοσολογίας σύμφωνα με την παράγραφο A.1.8.2.1 του παρόντος παραρτήματος Όταν το σύστημα προειδοποίησης περιλαμβάνει σύστημα εμφάνισης μηνυμάτων, εμφανίζει ένα μήνυμα που καταδεικνύει την αιτία της προειδοποίησης (π.χ. «δυσλειτουργία δοσολογίας ουρίας», «δυσλειτουργία δοσολογίας AdBlue»ή «δυσλειτουργία δοσολογίας αντιδραστηρίου»).
 A.1.8.4. Ενεργοποίηση του συστήματος προτροπής χειριστή
 A.1.8.4.1.
 Το


text:
σύστημα ήπιας προτροπής που περιγράφεται στην παράγραφο A.1.5.3 του παρόντος παραρτήματος ενεργοποιείται εάν δεν διορθωθεί ενδεχόμενη διακοπή στη δοσολογία του αντιδραστηρίου μέσα σε ένα μέγιστο χρονικό όριο 10 ωρών λειτουργίας του κινητήρα μετά από την ενεργοποίηση του συστήματος προειδοποίησης χειριστή σύμφωνα με την παράγραφο A.1.8.3 του παρόντος παραρτήματος.
 A.1.8.4.2.
 Το σύστημα αυστηρής προτροπής που περιγράφεται στην παράγραφο A.1.5.4 του παρόντος παραρτήματος ενεργοποιείται εάν δεν διορθωθεί ενδεχόμενη διακοπή στη δοσολογία του αντιδραστηρίου μέσα σε ένα μέγιστο χρονικό όριο 20 ωρών λειτουργίας του κινητήρα μετά από την ενεργοποίηση του συστήματος προειδοποίησης χειριστή σύμφωνα με την παράγραφο A.1.8.3 του παρόντος παραρτήματος.
 A.1.8.4.3.
 Ο αριθμός των ωρών που προηγείται της ενεργοποίησης των συστημάτων προτροπής μειώνεται, εάν υπάρξει επαναλαμβανόμενη εμφάνιση της δυσλειτουργίας, σύμφωνα με τον μηχανισμό που περιγράφεται στην παράγραφο A.1.11 του παρόντος παραρτήματος.
 A.1.9. Άλλες αστοχίες που μπορεί να οφείλονται σε παραποίηση
 A.1.9.1. Εκτός από τη στάθμη του αντιδραστηρίου στη δεξαμενή αντιδραστηρίου, την ποιότητα του αντιδραστηρίου και τη διακοπή δοσολογίας, παρακολουθούνται και οι ακόλουθες αστοχίες επειδή μπορεί να οφείλονται σε παραποίηση:
 α)
 Αστοχίες του διαγνωστικού συστήματος ελέγχου NOX (NCD), όπως περιγράφεται στην παράγραφο A.1.9.2.1 του παρόντος παραρτήματος·
 β)
 Αστοχίες του συστήματος ανακυκλοφορίας καυσαερίων (EGR), όπως περιγράφεται στην παράγραφο A.1.9.2.2 του παρόντος παραρτήματος.
 A.1.9.2. Απαιτήσεις παρακολούθησης και μετρητές
 A.1.9.2.1. Σύστημα NCD
 A.1.9.2.1.1.
 Το διαγνωστικό σύστημα ελέγχου NOX (NCD) παρακολουθείται ως προς τις ηλεκτρικές αστοχίες και την αφαίρεση ή απενεργοποίηση οποιουδήποτε αισθητήρα, συμβάντα που το εμποδίζουν να διαγνώσει άλλες αστοχίες που ορίζονται στις παραγράφους A.1.6 έως A.1.8 (παρακολούθηση κατασκευαστικών στοιχείων) του παρόντος παραρτήματος.
 Μερικά μόνο παραδείγματα αισθητήρων που επηρεάζουν τη διαγνωστική ικανότητα είναι οι αισθητήρες που μετρούν απευθείας τη συγκέντρωση των NOX, οι αισθητήρες ποιότητας ουρίας, οι αισθητήρες παρακολούθησης των συνθηκών περιβάλλοντος και οι αισθητήρες που χρησιμοποιούνται για την παρακολούθηση της δραστηριότητας δοσολογίας του αντιδραστηρίου, της στάθμης του αντιδραστηρίου ή της κατανάλωσης αντιδραστηρίου.
 A.1.9.2.1.2.
 Ορίζεται ένας μετρητής για καθεμία από τις αστοχίες παρακολούθησης. Οι μετρητές του συστήματος NCD μετρούν τον αριθμό των ωρών λειτουργίας του κινητήρα κατά τις οποίες είναι βεβαιωμένα ενεργός ο DTC που συνδέεται με μια δυσλειτουργία του συστήματος NCD. Επιτρέπεται η ομαδοποίηση διαφορετικών αστοχιών του συστήματος NCD σε έναν κοινό μετρητή.
 A.1.9.2.1.2.1.
 Ο κατασκευαστής μπορεί να ομαδοποιεί την αστοχία του συστήματος NCD μαζί με μία ή περισσότερες αστοχίες που απαριθμούνται στις παραγράφους A.1.7, A.1.8 και A.1.9.2.2 του παρόντος παραρτήματος σε έναν ενιαίο μετρητή.
 A.1.9.2.1.3.
 Λεπτομέρειες για τα κριτήρια και τους μηχανισμούς ενεργοποίησης και απενεργοποίησης του/των μετρητή/-ών του συστήματος NCD περιγράφονται στην παράγραφο A.1.11 του παρόντος παραρτήματος.
 A.1.9.2.2. Βαλβίδα συστήματος EGR
 A.1.9.2.2.1.
 Το σύστημα EGR παρακολουθείται για τυχόν παρακώλυση της βαλβίδας EGR.
 A.1.9.2.2.2.
 Ορίζεται μετρητής για την παρακώλυση της βαλβίδας EGR. Ο μετρητής βαλβίδας του συστήματος EGR μετράει τον αριθμό των ωρών λειτουργίας του κινητήρα κατά τις οποίες είναι βεβαιωμένα ενεργός ο DTC που συνδέεται με βαλβίδα του συστήματος EGR η οποία υφίσταται παρακώλυση.
 A.1.9.2.2.2.1.
 Ο κατασκευαστής μπορεί να ομαδοποιεί την αστοχία παρακώλυσης βαλβίδων EGR μαζί με μία ή περισσότερες αστοχίες που απαριθμούνται στις παραγράφους A.1.7, A.1.8 και A.1.9.2.1 του παρόντος παραρτήματος σε έναν ενιαίο μετρητή.
 A.1.9.2.2.3.
 Λεπτομέρειες για τα κριτήρια και τους μηχανισμούς

type: contracts

jurisdiction: EU


text:
ενεργοποίησης και απενεργοποίησης του μετρητή βαλβίδων του συστήματος EGR περιγράφονται στην παράγραφο A.1.11 του παρόντος παραρτήματος.
 A.1.9.3. Ενεργοποίηση του συστήματος προειδοποίησης χειριστή
 Το σύστημα προειδοποίησης χειριστή που ορίζεται στην παράγραφο 4. ενεργοποιείται σε περίπτωση εμφάνισης οποιασδήποτε από τις αστοχίες που ορίζονται στην παράγραφο A.1.9.1 του παρόντος παραρτήματος και καταδεικνύει την αναγκαιότητα επείγουσας επισκευής. Όταν το σύστημα προειδοποίησης περιλαμβάνει σύστημα εμφάνισης μηνυμάτων, εμφανίζει ένα μήνυμα που καταδεικνύει την αιτία της προειδοποίησης (π.χ. «αποσύνδεση δοσομετρικής βαλβίδας αντιδραστηρίου»ή «αστοχία κρίσιμου στοιχείου που σχετίζεται με τις εκπομπές»).
 A.1.9.4. Ενεργοποίηση του συστήματος προτροπής χειριστή
 A.1.9.4.1.
 Το σύστημα ήπιας προτροπής που περιγράφεται στην παράγραφο A.1.5.3 του παρόντος παραρτήματος ενεργοποιείται εάν δεν διορθωθεί ενδεχόμενη αστοχία που ορίζεται στην παράγραφο A.1.9.1 του παρόντος παραρτήματος μέσα σε ένα μέγιστο χρονικό όριο 36 ωρών λειτουργίας του κινητήρα μετά από την ενεργοποίηση του συστήματος προειδοποίησης χειριστή που ορίζεται στην παράγραφο A.1.9.3 του παρόντος παραρτήματος.
 A.1.9.4.2.
 Το σύστημα αυστηρής προτροπής που περιγράφεται στην παράγραφο A.1.5.4 του παρόντος παραρτήματος ενεργοποιείται εάν δεν διορθωθεί ενδεχόμενη αστοχία που ορίζεται στην παράγραφο A.1.9.1 του παρόντος παραρτήματος μέσα σε ένα μέγιστο χρονικό όριο 100 ωρών λειτουργίας του κινητήρα μετά από την ενεργοποίηση του συστήματος προειδοποίησης χειριστή που ορίζεται στην παράγραφο A.1.9.3 του παρόντος παραρτήματος.
 A.1.9.4.3.
 Ο αριθμός των ωρών που προηγείται της ενεργοποίησης των συστημάτων προτροπής μειώνεται, εάν υπάρξει επαναλαμβανόμενη εμφάνιση της δυσλειτουργίας, σύμφωνα με τον μηχανισμό που περιγράφεται στην παράγραφο A.1.11 του παρόντος παραρτήματος.
 A.1.9.5. Εναλλακτικά στις απαιτήσεις παρακολούθησης που ορίζονται στην παράγραφο A.1.9.2 του παρόντος παραρτήματος, ο κατασκευαστής μπορεί να χρησιμοποιεί αισθητήρα NOX τοποθετημένο στο σύστημα εξαγωγής καυσαερίων προκειμένου να εντοπίζει τυχόν αστοχίες. Στην περίπτωση αυτή,
 α)
 η τιμή NOX στην οποία διαπιστώνεται NCM δεν υπερβαίνει είτε το ισχύον όριο NOX πολλαπλασιασμένο επί 2,25 είτε το ισχύον όριο NOX προσαυξημένο κατά 1,5 g/kWh, όποια από τις δύο τιμές είναι χαμηλότερη. Για τις υποκατηγορίες κινητήρων με συνδυαστικό όριο HC και NOX, η ισχύουσα οριακή τιμή NOX, για τους σκοπούς της παρούσας παραγράφου, είναι η συνδυαστική οριακή τιμή για τις εκπομπές HC και NOX μειωμένη κατά 0,19 g/kWh.
 β)
 επιτρέπεται να χρησιμοποιείται μία και μόνη προειδοποίηση, η οποία να συμπεριλαμβάνει, όπου χρησιμοποιούνται μηνύματα, την ένδειξη «υψηλά NOX – άγνωστη αιτιολογία».
 γ)
 στην παράγραφο A.1.9.4.1 του παρόντος παραρτήματος, ο μέγιστος αριθμός των ωρών λειτουργίας του κινητήρα μεταξύ της ενεργοποίησης του συστήματος προειδοποίησης του χειριστή και της ενεργοποίησης του συστήματος ήπιας προτροπής μειώνεται σε 10.
 δ)
 στην παράγραφο A.1.9.4.2 του παρόντος παραρτήματος, ο μέγιστος αριθμός των ωρών λειτουργίας του κινητήρα μεταξύ της ενεργοποίησης του συστήματος προειδοποίησης του χειριστή και της ενεργοποίησης του συστήματος αυστηρής προτροπής μειώνεται σε 20.
 A.1.10. Απαιτήσεις απόδειξης
 A.1.10.1. Γενικά
 Η συμμόρφωση με τις απαιτήσεις του παρόντος παραρτήματος αποδεικνύεται κατά την έγκριση τύπου, εκτελώντας, όπως φαίνεται στον πίνακα A.9-1 και ορίζεται στην παράγραφο A.1.10 του παρόντος παραρτήματος:
 α)
 απόδειξη της ενεργοποίησης του συστήματος προειδοποίησης
 β)
 απόδειξη της ενεργοποίησης του συστήματος ήπιας προτροπής, εφόσον ενδείκνυται
 γ)
 απόδειξη της ενεργοποίησης του συστήματος αυστηρής προτροπής.
 A.1.10.2. Σειρές κινητήρων και σειρές κινητήρων με σύστημα NCD
 Η συμμόρφωση μιας σειράς κινητήρων ή μιας σειράς κινητήρων με σύστημα NCD με τις απαιτήσεις


text:
της παραγράφου A.1.10 του παρόντος παραρτήματος μπορεί να αποδειχθεί υποβάλλοντας σε δοκιμές ένα από τα μέλη της υπό εξέταση σειράς, υπό την προϋπόθεση ότι ο κατασκευαστής θα αποδείξει στην αρχή έγκρισης τύπου ότι τα συστήματα παρακολούθησης που απαιτούνται για τη συμμόρφωση με τις απαιτήσεις του παρόντος προσαρτήματος είναι παρόμοια εντός της εν λόγω σειράς.
 A.1.10.2.1.
 Προκειμένου να αποδειχθεί ότι τα συστήματα παρακολούθησης για άλλα μέλη της σειράς κινητήρων με σύστημα NCD είναι παρόμοια, μπορούν να υποβληθούν στις αρχές έγκρισης τύπου στοιχεία όπως αλγόριθμοι, λειτουργικές αναλύσεις, κ.λπ.
 A.1.10.2.2.
 Ο κινητήρας δοκιμής επιλέγεται από τον κατασκευαστή κατόπιν συμφωνίας με την αρχή έγκρισης τύπου. Μπορεί να είναι ή να μην είναι ο μητρικός κινητήρας της εξεταζόμενης σειράς.
 A.1.10.2.3.
 Στην περίπτωση που κινητήρες μιας σειράς κινητήρων ανήκουν σε μια σειρά κινητήρων με σύστημα NCD η οποία έχει ήδη λάβει έγκριση τύπου σύμφωνα με την παράγραφο A.1.10.2.1 (σχήμα A.9-3.) του παρόντος παραρτήματος, η συμμόρφωση της εν λόγω σειράς κινητήρων θεωρείται ότι έχει αποδειχθεί χωρίς περαιτέρω δοκιμές, υπό την προϋπόθεση ότι ο κατασκευαστής αποδεικνύει στην αρχή ότι τα συστήματα παρακολούθησης που απαιτούνται για τη συμμόρφωση με τις απαιτήσεις του παρόντος προσαρτήματος είναι παρόμοια εντός των εξεταζόμενων σειρών κινητήρων και κινητήρων με σύστημα NCD.
 Πίνακας A.9-1
 Παρουσίαση του περιεχομένου της διαδικασίας απόδειξης σύμφωνα με τις διατάξεις των παραγράφων A.1.10.3 και A.1.10.4
 Μηχανισμός
 Στοιχεία απόδειξης
 Ενεργοποίηση του συστήματος προειδοποίησης που καθορίζεται στην παράγραφο A.1.10.3 του παρόντος παραρτήματος
 —
 2 δοκιμές ενεργοποίησης (συμπεριλαμβανομένης της έλλειψης αντιδραστηρίου)
 —
 Συμπληρωματικά στοιχεία απόδειξης, κατά περίπτωση
 Ενεργοποίηση του συστήματος ήπιας προτροπής που καθορίζεται στην παράγραφο A.1.10.4 του παρόντος παραρτήματος
 —
 2 δοκιμές ενεργοποίησης (συμπεριλαμβανομένης της έλλειψης αντιδραστηρίου)
 —
 Συμπληρωματικά στοιχεία απόδειξης, κατά περίπτωση
 —
 1 δοκιμή μείωσης ροπής
 Ενεργοποίηση του συστήματος αυστηρής προτροπής που καθορίζεται στην παράγραφο A.1.10.4 του παρόντος παραρτήματος
 —
 2 δοκιμές ενεργοποίησης (συμπεριλαμβανομένης της έλλειψης αντιδραστηρίου)
 —
 Συμπληρωματικά στοιχεία απόδειξης, κατά περίπτωση
 Σχήμα A.9-3
 Προηγούμενη απόδειξη της συμμόρφωσης μιας σειράς κινητήρων με σύστημα NCD
 Κείμενο της εικόνας
 Η συμμόρφωση της σειράς κινητήρων 1 θεωρείται ότι αποδεικνύεται
 Η συμμόρφωση της σειράς κινητήρων 1 με σύστημα NCD έχει αποδειχθεί για τη σειρά κινητήρων 2
 Σειρά κινητήρων 1
 Σειρά κινητήρων 2
 Σειρά κινητήρων 1 με σύστημα NCD
 A.1.10.3. Απόδειξη της ενεργοποίησης του συστήματος προειδοποίησης
 A.1.10.3.1. Η συμμόρφωση της ενεργοποίησης του συστήματος προειδοποίησης αποδεικνύεται με την εκτέλεση δύο δοκιμών: δοκιμή για έλλειψη αντιδραστηρίου και δοκιμή για μία κατηγορία αστοχίας που προσδιορίζεται στις παραγράφους A.1.7, A.1.8 ή A.1.9 του παρόντος παραρτήματος.
 A.1.10.3.2. Επιλογή της προς δοκιμή αστοχίας από τις παραγράφους A.1.7, A.1.8 ή A.1.9 του παρόντος παραρτήματος.
 A.1.10.3.2.1.
 Η αρχή έγκρισης τύπου επιλέγει μία κατηγορία αστοχίας. Στην περίπτωση που επιλέγεται αστοχία από τα σημεία A.1.7 ή A.1.9 του παρόντος παραρτήματος, ισχύουν οι πρόσθετες απαιτήσεις που ορίζονται στα σημεία A.1.10.3.2.2 ή A.1.10.3.2.3 του παρόντος παραρτήματος αντίστοιχα.
 A.1.10.3.2.2
 Για τους σκοπούς της απόδειξης της ενεργοποίησης του συστήματος προειδοποίησης σε περίπτωση ακατάλληλης ποιότητας αντιδραστηρίου, επιλέγεται ένα αντιδραστήριο με αραίωση της δραστικής ουσίας τουλάχιστον ίση με την αραίωση που κοινοποιείται από τον κατασκευαστή σύμφωνα με τις απαιτήσεις που ορίζονται στην παράγραφο A.1.7 του παρόντος παραρτήματος.
 A.1.10.3.2.3.
 Για τους σκοπούς


text:
της απόδειξης της ενεργοποίησης του συστήματος προειδοποίησης σε περίπτωση αστοχιών που μπορεί να οφείλονται σε παραποίηση και ορίζονται στην παράγραφο A.1.9 του παρόντος παραρτήματος, η επιλογή γίνεται σύμφωνα με τις ακόλουθες απαιτήσεις:
 A.1.10.3.2.3.1.
 Ο κατασκευαστής παρέχει στην αρχή έγκρισης τύπου έναν κατάλογο αυτών των πιθανών αστοχιών.
 A.1.10.3.2.3.2.
 Η αστοχία που θα εξεταστεί στη δοκιμή επιλέγεται από την αρχή έγκρισης τύπου μέσα από τον εν λόγω κατάλογο που αναφέρεται στην παράγραφο A.1.10.3.2.3.1 του παρόντος παραρτήματος.
 A.1.10.3.3. Απόδειξη
 A.1.10.3.3.1. Για τους σκοπούς της παρούσας απόδειξης, εκτελείται χωριστή δοκιμή για την έλλειψη αντιδραστηρίου και την αστοχία που επιλέγεται στην παράγραφο A.1.10.3.2 του παρόντος παραρτήματος.
 A.1.10.3.3.2. Κατά τη διάρκεια μιας δοκιμής, δεν εμφανίζεται καμία άλλη αστοχία πλην εκείνης που εξετάζεται από τη δοκιμή.
 A.1.10.3.3.3. Πριν από την έναρξη μιας δοκιμής, όλοι οι DTC έχουν διαγραφεί.
 A.1.10.3.3.4. Κατόπιν αιτήματος του κατασκευαστή και με τη σύμφωνη γνώμη της αρχής έγκρισης τύπου, οι αστοχίες που υποβάλλονται σε δοκιμή μπορούν να προσομοιωθούν.
 A.1.10.3.3.5. Ανίχνευση αστοχιών πλην της έλλειψης αντιδραστηρίου.
 Για αστοχίες άλλες πλην της έλλειψης αντιδραστηρίου, μόλις επέλθει ή προσομοιωθεί η αστοχία, η ανίχνευσή της εκτελείται ως εξής:
 A.1.10.3.3.5.1.
 Το σύστημα NCD ανταποκρίνεται στην εισαγωγή της αστοχίας που επιλέχτηκε, κατά περίπτωση, από την αρχή έγκρισης τύπου σύμφωνα με τις διατάξεις του παρόντος προσαρτήματος. Αυτό θεωρείται ότι αποδεικνύεται εάν η ενεργοποίηση συμβαίνει εντός δύο διαδοχικών κύκλων δοκιμής NCD σύμφωνα με την παράγραφο A.1.10.3.3.7 του παρόντος παραρτήματος.
 Όταν έχει προσδιοριστεί στην περιγραφή της παρακολούθησης και συμφωνηθεί από την αρχή έγκρισης τύπου ότι μια συγκεκριμένη διαδικασία παρακολούθησης χρειάζεται περισσότερους από δύο κύκλους δοκιμών NCD για την εκπλήρωση της παρακολούθησης, ο αριθμός των κύκλων δοκιμών NCD μπορεί να αυξηθεί σε 3 κύκλους δοκιμών NCD.
 Μετά από κάθε κύκλο δοκιμών NCD στη δοκιμή απόδειξης, ο κινητήρας μπορεί να τίθεται εκτός λειτουργίας. Κατά την επιλογή του χρόνου της επόμενης θέσης σε λειτουργία λαμβάνεται υπόψη η τυχόν παρακολούθηση που μπορεί να πραγματοποιηθεί μετά τη θέση εκτός λειτουργίας του κινητήρα και όλες οι αναγκαίες προϋποθέσεις που πρέπει να υπάρχουν για να γίνει η παρακολούθηση κατά την επόμενη θέση σε λειτουργία.
 A.1.10.3.3.5.2.
 Η απόδειξη της ενεργοποίησης του συστήματος προειδοποίησης θεωρείται ότι έχει ολοκληρωθεί εάν, στο τέλος της κάθε δοκιμής απόδειξης που εκτελείται σύμφωνα με την παράγραφο A.1.10.3.3 του παρόντος παραρτήματος, το σύστημα προειδοποίησης έχει ενεργοποιηθεί κατάλληλα και ο DTC της επιλεγμένης αστοχίας βρίσκεται στην κατάσταση «επιβεβαιωμένος και ενεργός».
 A.1.10.3.3.6. Ανίχνευση σε περίπτωση έλλειψης αντιδραστηρίου
 Για τους σκοπούς της απόδειξης της ενεργοποίησης του συστήματος προειδοποίησης σε περίπτωση έλλειψης αντιδραστηρίου, ο κινητήρας λειτουργεί επί έναν ή περισσότερους κύκλους δοκιμών NCD κατά τη διακριτική ευχέρεια του κατασκευαστή.
 A.1.10.3.3.6.1.
 Η απόδειξη ξεκινάει με στάθμη αντιδραστηρίου στη δεξαμενή που συμφωνείται μεταξύ του κατασκευαστή και της αρχής έγκρισης τύπου, η οποία όμως αντιστοιχεί κατ’ ελάχιστο στο 10 % της ονομαστικής χωρητικότητας της δεξαμενής.
 A.1.10.3.3.6.2.
 Το σύστημα προειδοποίησης θεωρείται ότι έχει λειτουργήσει ορθά, εάν ικανοποιούνται οι ακόλουθες προϋποθέσεις ταυτόχρονα:
 α)
 Το σύστημα προειδοποίησης έχει ενεργοποιηθεί με ποσότητα διαθέσιμου αντιδραστηρίου μεγαλύτερη από ή ίση με το 10 % της χωρητικότητας της δεξαμενής αντιδραστηρίου, και
 β)
 Το σύστημα «συνεχούς»προειδοποίησης έχει ενεργοποιηθεί με ποσότητα διαθέσιμου αντιδραστηρίου μεγαλύτερη


text:
από ή ίση με την τιμή που δηλώνει ο κατασκευαστής σύμφωνα με τις διατάξεις της παραγράφου A.1.6 του παρόντος παραρτήματος.
 A.1.10.3.3.7. Κύκλος δοκιμών NCD
 A.1.10.3.3.7.1.
 Ο κύκλος δοκιμών NCD που εξετάζεται στην παράγραφο A.1.10 του παρόντος παραρτήματος για την απόδειξη της ορθής λειτουργίας του συστήματος NCD είναι ο θερμός κύκλος NRTC για τους κινητήρες των υποκατηγοριών NRE-v-3, NRE-v-4, NRE-v-5 και NRE-v-6, και ο ισχύων κύκλος NRSC για όλες τις άλλες κατηγορίες.
 A.1.10.3.3.7.2.
 Κατόπιν αιτήματος του κατασκευαστή και με τη σύμφωνη γνώμη της αρχής έγκρισης τύπου, μπορεί να χρησιμοποιηθεί εναλλακτικός κύκλος δοκιμών NCD (π.χ. άλλος κύκλος πλην του NRTC ή του NRSC) για ένα συγκεκριμένο σύστημα παρακολούθησης. Το αίτημα περιλαμβάνει στοιχεία (τεχνικά δεδομένα, προσομοίωση, αποτελέσματα δοκιμών, κ.λπ.) από τα οποία να προκύπτουν τα ακόλουθα:
 α)
 ο ζητούμενος κύκλος δοκιμών καταλήγει σε ένα σύστημα παρακολούθησης που θα λειτουργεί σε πραγματικές συνθήκες χειρισμού, και·
 β)
 ο εφαρμοζόμενος κύκλος δοκιμών NCD που ορίζεται στην παράγραφο A.1.10.3.3.7.1 του παρόντος παραρτήματος φαίνεται να είναι λιγότερο κατάλληλος για την εξεταζόμενη παρακολούθηση.
 A.1.10.3.4. Η ενεργοποίηση του συστήματος προειδοποίησης θεωρείται ότι έχει αποδειχθεί, εάν, στο τέλος της κάθε δοκιμής απόδειξης που εκτελείται σύμφωνα με την παράγραφο A.1.10.3.3 του παρόντος παραρτήματος, το σύστημα προειδοποίησης έχει ενεργοποιηθεί κατάλληλα.
 A.1.10.4. Απόδειξη του συστήματος προτροπής
 A.1.10.4.1. Η απόδειξη του συστήματος προτροπής εκτελείται μέσω δοκιμών που διενεργούνται σε κλίνη δοκιμών κινητήρων.
 A.1.10.4.1.1.
 Οποιαδήποτε κατασκευαστικά στοιχεία ή υποσυστήματα που δεν είναι τοποθετημένα στον κινητήρα, συμπεριλαμβανομένων ενδεικτικά, αλλά όχι περιοριστικά, των αισθητήρων θερμοκρασίας περιβάλλοντος, των αισθητήρων στάθμης και των συστημάτων προειδοποίησης και πληροφόρησης χειριστή, τα οποία απαιτούνται για την εκτέλεση των δοκιμών απόδειξης είναι συνδεδεμένα με τον κινητήρα για τον σκοπό αυτό ή προσομοιώνονται με τρόπο που να ικανοποιεί την αρχή έγκρισης τύπου.
 A.1.10.4.1.2.
 Κατ’ επιλογήν του κατασκευαστή και με τη σύμφωνη γνώμη της αρχής έγκρισης τύπου, οι δοκιμές απόδειξης μπορούν να εκτελεστούν σε πλήρες μη οδικό κινητό μηχάνημα είτε τοποθετώντας το μη οδικό κινητό μηχάνημα πάνω σε κατάλληλη κλίνη δοκιμών είτε, κατά παρέκκλιση της παραγράφου A.1.10.4.1 του παρόντος παραρτήματος, θέτοντάς το σε λειτουργία σε στίβο δοκιμών υπό ελεγχόμενες συνθήκες.
 A.1.10.4.2. Η ακολουθία δοκιμών αποδεικνύει την ενεργοποίηση του συστήματος προτροπής στην περίπτωση της έλλειψης αντιδραστηρίου και στην περίπτωση της αστοχίας που έχει επιλέξει η αρχή έγκρισης τύπου σύμφωνα με την παράγραφο A.1.10.3.2.1 του παρόντος παραρτήματος για τη δοκιμή του συστήματος προειδοποίησης.
 A.1.10.4.3. Για τους σκοπούς της παρούσας απόδειξης,
 α)
 Ο κατασκευαστής επιτρέπεται, σε συμφωνία με την αρχή έγκρισης τύπου, να επιταχύνει τη δοκιμή με προσομοίωση της επίτευξης ενός ορισμένου αριθμού ωρών λειτουργίας,
 β)
 Η επίτευξη της μείωσης ροπής που απαιτείται για ήπια προτροπή μπορεί να αποδειχθεί ταυτόχρονα με τη διαδικασία έγκρισης της γενικής επίδοσης του κινητήρα η οποία εκτελείται σύμφωνα με τον παρόντα κανονισμό. Δεν απαιτείται, σε αυτήν την περίπτωση, χωριστή μέτρηση ροπής κατά την απόδειξη του συστήματος προτροπής,
 γ)
 Η ήπια προτροπή, κατά περίπτωση, αποδεικνύεται σύμφωνα με τις απαιτήσεις της παραγράφου A.1.10.4.5 του παρόντος παραρτήματος,
 δ)
 Η αυστηρή προτροπή αποδεικνύεται σύμφωνα με τις απαιτήσεις της παραγράφου A.1.10.4.6 του παρόντος παραρτήματος.
 A.1.10.4.4. Επιπλέον, ο κατασκευαστής αποδεικνύει τη λειτουργία του συστήματος προτροπής υπό εκείνες τις συνθήκες αστοχίας


text:
που ορίζονται στις παραγράφους A.1.7, A.1.8 ή A.1.9 του παρόντος παραρτήματος οι οποίες δεν έχουν επιλεγεί για χρήση κατά τις δοκιμές απόδειξης που περιγράφονται στις παραγράφους A.1.10.4.1 έως A.1.10.4.3 του παρόντος παραρτήματος
 Οι εν λόγω πρόσθετες αποδείξεις μπορούν να εκτελεστούν μέσω παρουσίασης στην αρχή έγκρισης τύπου μιας τεχνικής περίπτωσης με τη χρήση αποδεικτικών στοιχείων, όπως αλγόριθμων, λειτουργικών αναλύσεων και αποτελεσμάτων προηγούμενων δοκιμών.
 A.1.10.4.4.1.
 Αυτές οι πρόσθετες αποδείξεις καταδεικνύουν, ιδίως, σε βαθμό που να ικανοποιεί την αρχή έγκρισης τύπου, ότι η ECU του κινητήρα περιλαμβάνει κατάλληλο μηχανισμό μείωσης ροπής.
 A.1.10.4.5. Δοκιμή απόδειξης του συστήματος ήπιας προτροπής
 A.1.10.4.5.1.
 Αυτή η απόδειξη ξεκινάει όταν ενεργοποιηθεί το σύστημα προειδοποίησης ή το κατάλληλο σύστημα «συνεχούς»προειδοποίησης, εξαιτίας ανίχνευσης της αστοχίας που έχει επιλέξει η αρχή έγκρισης τύπου.
 A.1.10.4.5.2.
 Όταν το σύστημα ελέγχεται ως προς την αντίδρασή του σε περίπτωση έλλειψης αντιδραστηρίου στη δεξαμενή, ο κινητήρας λειτουργεί έως ότου η ποσότητα διαθέσιμου αντιδραστηρίου φτάσει στο 2,5 % της ονομαστικής πλήρους χωρητικότητας της δεξαμενής ή στην τιμή που έχει δηλώσει ο κατασκευαστής σύμφωνα με την παράγραφο A.1.6.3.1 του παρόντος παραρτήματος στην οποία πρέπει να τίθεται σε λειτουργία το σύστημα ήπιας προτροπής.
 A.1.10.4.5.2.1.
 Ο κατασκευαστής, με τη σύμφωνη γνώμη της αρχής έγκρισης τύπου, μπορεί να προσομοιώσει τη συνεχή λειτουργία, αφαιρώντας αντιδραστήριο από τη δεξαμενή είτε κατά τη λειτουργία του κινητήρα είτε ενόσω έχει διακοπεί η λειτουργία του.
 A.1.10.4.5.3.
 Όταν το σύστημα ελέγχεται ως προς την αντίδρασή του σε περίπτωση αστοχίας άλλης εκτός της έλλειψης αντιδραστηρίου στη δεξαμενή, ο κινητήρας λειτουργεί για τον αντίστοιχο αριθμό ωρών που αναφέρεται στον πίνακα A.9-3 ή, κατ’ επιλογήν του κατασκευαστή, μέχρι ο σχετικός μετρητής να φτάσει στην τιμή στην οποία ενεργοποιείται το σύστημα ήπιας προτροπής.
 A.1.10.4.5.4.
 Η απόδειξη του συστήματος ήπιας προτροπής θεωρείται ότι έχει επιτευχθεί εάν, στο τέλος κάθε δοκιμής απόδειξης που εκτελείται σύμφωνα με τις παραγράφους A.1.10.4.5.2 και A.1.10.4.5.3 του παρόντος παραρτήματος, ο κατασκευαστής έχει αποδείξει στην αρχή έγκρισης τύπου ότι η ECU του κινητήρα ενεργοποίησε το μηχανισμό μείωσης ροπής.
 A.1.10.4.6. Δοκιμή απόδειξης του συστήματος αυστηρής προτροπής
 A.1.10.4.6.1.
 Η εν λόγω απόδειξη ξεκινά από μια συνθήκη κατά την οποία ενεργοποιήθηκε προηγουμένως, κατά περίπτωση, το σύστημα ήπιας προτροπής και μπορεί να εκτελείται ως συνέχεια των δοκιμών που γίνονται για να αποδειχθεί το σύστημα ήπιας προτροπής.
 A.1.10.4.6.2.
 Όταν ελέγχεται το σύστημα ως προς την αντίδρασή του σε περίπτωση έλλειψης αντιδραστηρίου στη δεξαμενή, ο κινητήρας λειτουργεί έως ότου αδειάσει η δεξαμενή αντιδραστηρίου ή έως ότου φτάσει η στάθμη κάτω από το 2,5 % της ονομαστικής πλήρους χωρητικότητας της δεξαμενής, σημείο στο οποίο ο κατασκευαστής έχει δηλώσει ότι ενεργοποιείται το σύστημα αυστηρής προτροπής.
 A.1.10.4.6.2.1.
 Ο κατασκευαστής, με τη σύμφωνη γνώμη της αρχής έγκρισης τύπου, μπορεί να προσομοιώσει τη συνεχή λειτουργία, αφαιρώντας αντιδραστήριο από τη δεξαμενή είτε κατά τη λειτουργία του κινητήρα είτε ενόσω έχει διακοπεί η λειτουργία του.
 A.1.10.4.6.3.
 Όταν το σύστημα ελέγχεται ως προς την αντίδρασή του σε περίπτωση αστοχίας άλλης εκτός της έλλειψης αντιδραστηρίου στη δεξαμενή, ο κινητήρας λειτουργεί για τον αντίστοιχο αριθμό ωρών που αναφέρεται στον πίνακα A.9-4. ή, κατ’ επιλογήν του κατασκευαστή, μέχρι να φτάσει ο σχετικός μετρητής στην τιμή στην οποία


text:
ενεργοποιείται το σύστημα αυστηρής προτροπής.
 A.1.10.4.6.4.
 Η απόδειξη του συστήματος αυστηρής προτροπής θεωρείται ότι έχει επιτευχθεί εάν, στο τέλος κάθε δοκιμής απόδειξης που εκτελείται σύμφωνα με τις παραγράφους A.1.10.4.6.2 και A.1.10.4.6.3 του παρόντος παραρτήματος, ο κατασκευαστής έχει αποδείξει στην αρχή έγκρισης τύπου ότι ενεργοποιήθηκε ο μηχανισμός αυστηρής προτροπής που εξετάζεται στο παρόν παράρτημα.
 A.1.10.4.7.
 Εναλλακτικά, κατ’ επιλογήν του κατασκευαστή και με τη σύμφωνη γνώμη της αρχής έγκρισης τύπου, η απόδειξη των μηχανισμών προτροπής μπορεί να εκτελεστεί σε πλήρες μη οδικό κινητό μηχάνημα σύμφωνα με τις απαιτήσεις των παραγράφων A.1.5.4 και A.1.10.4.1.2 του παρόντος παραρτήματος, είτε τοποθετώντας το μη οδικό κινητό μηχάνημα ή το όχημα κατηγορίας Τ πάνω σε κατάλληλη κλίνη δοκιμών είτε θέτοντάς το σε λειτουργία σε στίβο δοκιμών υπό ελεγχόμενες συνθήκες.
 A.1.10.4.7.1.
 Το μη οδικό κινητό μηχάνημα λειτουργεί έως ότου ο μετρητής που συνδέεται με την επιλεγμένη αστοχία να φτάσει στον αντίστοιχο αριθμό ωρών λειτουργίας που αναφέρεται στον πίνακα A.9-4 ή, κατά περίπτωση, έως ότου αδειάσει η δεξαμενή αντιδραστηρίου ή φτάσει η στάθμη κάτω από το 2,5 % της ονομαστικής πλήρους χωρητικότητας της δεξαμενής, σημείο στο οποίο ο κατασκευαστής έχει επιλέξει να ενεργοποιείται το σύστημα αυστηρής προτροπής.
 A.1.10.5. Τεκμηρίωση της απόδειξης
 A.1.10.5.1
 Συντάσσεται έκθεση απόδειξης που τεκμηριώνει την απόδειξη του συστήματος NCD. Η έκθεση:
 α)
 προσδιορίζει τις αστοχίες που εξετάστηκαν·
 β)
 περιγράφει την απόδειξη που εκτελέστηκε, συμπεριλαμβανομένου του εφαρμοστέου κύκλου δοκιμής·
 γ)
 επιβεβαιώνει ότι ενεργοποιήθηκαν οι κατάλληλες προειδοποιήσεις και προτροπές όπως απαιτείται από τον παρόντα κανονισμό·
 δ)
 περιλαμβάνεται στον φάκελο πληροφοριών, όπως περιγράφεται στο παράρτημα 1.
 A.1.11. Περιγραφή των μηχανισμών ενεργοποίησης και απενεργοποίησης του συστήματος προειδοποίησης και προτροπής χειριστή
 A.1.11.1 Ως συμπλήρωμα στις απαιτήσεις που ορίζονται στο παρόν προσάρτημα όσον αφορά τους μηχανισμούς ενεργοποίησης και απενεργοποίησης του συστήματος προειδοποίησης και προτροπής χειριστή, η παράγραφος A.1.11 του παρόντος παραρτήματος προσδιορίζει τις τεχνικές απαιτήσεις για την υλοποίηση αυτών των μηχανισμών ενεργοποίησης και απενεργοποίησης.
 A.1.11.2. Μηχανισμοί ενεργοποίησης και απενεργοποίησης του συστήματος προειδοποίησης
 A.1.11.2.1.
 Το σύστημα προειδοποίησης χειριστή ενεργοποιείται όταν ο διαγνωστικός κωδικός προβλημάτων (DTC) που συνδέεται με μια δυσλειτουργία NCM η οποία δικαιολογεί την ενεργοποίησή του βρίσκεται στην κατάσταση που ορίζεται στον πίνακα A.9-2.
 Πίνακας A.9-2
 Ενεργοποίηση του συστήματος προειδοποίησης χειριστή
 Τύπος αστοχίας
 Κατάσταση DTC για ενεργοποίηση του συστήματος προειδοποίησης
 Κακή ποιότητα αντιδραστηρίου
 επιβεβαιωμένος και ενεργός
 Διακοπή δοσολογίας
 επιβεβαιωμένος και ενεργός
 Παρακώλυση της βαλβίδας του συστήματος EGR
 επιβεβαιωμένος και ενεργός
 Δυσλειτουργία του συστήματος παρακολούθησης
 επιβεβαιωμένος και ενεργός
 Όριο NOX, εφόσον υπάρχει
 επιβεβαιωμένος και ενεργός
 A.1.11.2.2.
 Το σύστημα προειδοποίησης χειριστή απενεργοποιείται όταν το διαγνωστικό σύστημα συμπεράνει ότι η δυσλειτουργία που σχετίζεται με την εν λόγω προειδοποίηση δεν υφίσταται πλέον ή όταν οι πληροφορίες, συμπεριλαμβανομένων των DTC που συνδέονται με τις αστοχίες οι οποίες δικαιολογούν την ενεργοποίησή του, διαγραφούν με ένα εργαλείο σάρωσης.
 A.1.11.2.2.1.
 Απαιτήσεις για διαγραφή «πληροφοριών ελέγχου NOX»
 A.1.11.2.2.1.1.
 Διαγραφή/επαναφορά των «πληροφοριών ελέγχου NOX»με εργαλείο σάρωσης
 Όταν ζητείται από το εργαλείο σάρωσης, πραγματοποιείται διαγραφή ή επαναφορά στη μνήμη του υπολογιστή των ακόλουθων δεδομένων στην τιμή που καθορίζεται στο παρόν προσάρτημα (βλ. πίνακα A.9-3).
 Πίνακας A.9-3
 Διαγραφή/επαναφορά των «πληροφοριών ελέγχου NOX»με εργαλείο σάρωσης
 Πληροφορίες ελέγχου NOX
 Με δυνατότητα διαγραφής
 Με δυνατότητα επαναφοράς
 Όλοι


text:
οι DTC
 X
 Η τιμή του μετρητή με τον μεγαλύτερο αριθμό ωρών λειτουργίας του κινητήρα
 X
 Ο αριθμός ωρών λειτουργίας του κινητήρα από τον/τους μετρητή/-ές NCD
 X
 A.1.11.2.2.1.2.
 Οι πληροφορίες ελέγχου NOX δεν διαγράφονται μέσω αποσύνδεσης της/των μπαταρίας/-ών του μη οδικού κινητού μηχανήματος ή του οχήματος κατηγορίας Τ.
 A.1.11.2.2.1.3.
 Η διαγραφή των «πληροφοριών ελέγχου NOX»είναι δυνατή μόνο υπό συνθήκες «κινητήρα εκτός λειτουργίας».
 A.1.11.2.2.1.4.
 Όταν οι «πληροφορίες ελέγχου NOX»συμπεριλαμβανομένων των DTC διαγράφονται, κάθε μέτρηση του μετρητή που συνδέεται με τις εν λόγω αστοχίες και που προσδιορίζεται στο παρόν προσάρτημα δεν διαγράφεται, αλλά γίνεται επαναφορά του στην τιμή που ορίζεται στην κατάλληλη παράγραφο του παρόντος προσαρτήματος.
 A.1.11.3. Μηχανισμός ενεργοποίησης και απενεργοποίησης του συστήματος προτροπής χειριστή
 A.1.11.3.1. Το σύστημα προτροπής χειριστή ενεργοποιείται όταν το σύστημα προειδοποίησης είναι ενεργό και ο μετρητής που συνδέεται με τον τύπο δυσλειτουργίας NCM που δικαιολογεί την ενεργοποίησή του έχει φτάσει στην τιμή που ορίζεται στον πίνακα A.9-4.
 A.1.11.3.2. Το σύστημα προτροπής χειριστή απενεργοποιείται όταν το σύστημα δεν ανιχνεύει πλέον μια δυσλειτουργία που να δικαιολογεί την ενεργοποίησή του ή όταν οι πληροφορίες, συμπεριλαμβανομένων των DTC, οι οποίες σχετίζονται με τις δυσλειτουργίες NCM που δικαιολογούν την ενεργοποίησή του, έχουν διαγραφεί με ένα εργαλείο σάρωσης ή ένα εργαλείο συντήρησης.
 A.1.11.3.3. Τα συστήματα προειδοποίησης και προτροπής χειριστή ενεργοποιούνται ή απενεργοποιούνται αμέσως, κατά περίπτωση, σύμφωνα με τις διατάξεις της παραγράφου A.1.6 του παρόντος παραρτήματος μετά την αξιολόγηση της ποσότητας του αντιδραστηρίου στη δεξαμενή αντιδραστηρίου. Στην περίπτωση αυτή, οι μηχανισμοί ενεργοποίησης ή απενεργοποίησης δεν εξαρτώνται από την κατάσταση τυχόν συνδεόμενου DTC.
 A.1.11.4. Μηχανισμός μετρητή
 A.1.11.4.1. Γενικά
 A.1.11.4.1.1.
 Προκειμένου να διασφαλίζεται η συμμόρφωση με τις απαιτήσεις του παρόντος προσαρτήματος, το σύστημα περιέχει μετρητές που καταγράφουν τον αριθμό ωρών κατά τις οποίες έχει λειτουργήσει ο κινητήρας ενόσω το σύστημα έχει ανιχνεύσει οποιαδήποτε από τις ακόλουθες NCM:
 α)
 ακατάλληλη ποιότητα αντιδραστηρίου·
 β)
 διακοπή της δραστηριότητας δοσολογίας αντιδραστηρίου·
 γ)
 παρακώλυση της βαλβίδας του συστήματος EGR·
 δ)
 αστοχία του συστήματος NCD.
 A.1.11.4.1.1.1.
 Ο κατασκευαστής μπορεί να χρησιμοποιήσει έναν ή περισσότερους μετρητές για την ομαδοποίηση των NCM που υποδεικνύονται στην παράγραφο A.1.11.4.1.1 του παρόντος παραρτήματος.
 A.1.11.4.1.2.
 Ο καθένας από αυτούς τους μετρητές μετράει έως τη μέγιστη τιμή που παρέχει ένας μετρητής 2 byte με διακριτική ικανότητα 1 ώρας και διατηρεί την τιμή αυτή, εκτός και αν ικανοποιούνται οι προϋποθέσεις που επιτρέπουν την επαναφορά του μετρητή στο μηδέν.
 A.1.11.4.1.3.
 Ένας κατασκευαστής μπορεί να χρησιμοποιεί έναν ή πολλαπλούς μετρητές για το σύστημα NCD. Ένας ενιαίος μετρητής μπορεί να καταγράφει αθροιστικά τον αριθμό των ωρών 2 ή περισσότερων διαφορετικών δυσλειτουργιών που σχετίζονται με το είδος του μετρητή, εκ των οποίων καμία δεν έχει φθάσει το χρόνο που δείχνει ο ενιαίος μετρητής.
 A.1.11.4.1.3.1.
 Όταν ο κατασκευαστής αποφασίσει να χρησιμοποιήσει πολλαπλούς μετρητές για το σύστημα NCD, το σύστημα είναι σε θέση να αντιστοιχίζει έναν συγκεκριμένο μετρητή συστήματος παρακολούθησης με κάθε δυσλειτουργία που σχετίζεται με το συγκεκριμένο τύπο μετρητών, σύμφωνα με το παρόν προσάρτημα.
 A.1.11.4.2. Αρχή του μηχανισμού μετρητών
 A.1.11.4.2.1.
 Κάθε ένας από τους μετρητές λειτουργεί ως εξής:
 A.1.11.4.2.1.1.
 Εάν αρχίζει από το μηδέν, ο μετρητής ξεκινάει τη μέτρηση μόλις ανιχνευτεί μια δυσλειτουργία σχετική με το


text:
συγκεκριμένο μετρητή και ο αντίστοιχος διαγνωστικός κωδικός προβλημάτων (DTC) έχει την κατάσταση που ορίζεται στον πίνακα A.9-2.
 A.1.11.4.2.1.2.
 Σε περίπτωση επανειλημμένων αστοχιών, εφαρμόζεται μία από τις ακόλουθες διατάξεις κατ’ επιλογήν του κατασκευαστή.
 α)
 Ο μετρητής σταματά και διατηρεί την τρέχουσα τιμή του, εάν εκδηλωθεί ένα μεμονωμένο συμβάν παρακολούθησης και η δυσλειτουργία που ενεργοποίησε αρχικά τον μετρητή δεν ανιχνεύεται πλέον ή εάν η αστοχία έχει διαγραφεί με ένα εργαλείο σάρωσης ή ένα εργαλείο συντήρησης. Εάν ο μετρητής σταματήσει τη μέτρηση ενόσω είναι ενεργό το σύστημα αυστηρής προειδοποίησης, τότε ο μετρητής διατηρείται αμετάβλητος στην τιμή που ορίζεται στον πίνακα A.9-4 ή σε τιμή μεγαλύτερη ή ίση με την τιμή του μετρητή για αυστηρή προτροπή μείον 30 λεπτά.
 β)
 Ο μετρητής διατηρείται αμετάβλητος στην τιμή που ορίζεται στον πίνακα A.9-4. ή σε τιμή μεγαλύτερη από ή ίση με την τιμή του μετρητή για αυστηρή προτροπή μείον 30 λεπτά.
 A.1.11.4.2.1.3.
 Όταν πρόκειται για έναν ενιαίο μετρητή για το σύστημα παρακολούθησης, τότε ο μετρητής αυτός εξακολουθεί να μετρά εάν έχει ανιχνευτεί δυσλειτουργία NCM που σχετίζεται με το συγκεκριμένο μετρητή και ο αντίστοιχος διαγνωστικός κωδικός προβλημάτων (DTC) βρίσκεται στην κατάσταση «επιβεβαιωμένος και ενεργός». Ο μετρητής σταματά και διατηρεί την τιμή που ορίζεται στην παράγραφο A.1.11.4.2.1.2 του παρόντος παραρτήματος, εάν δεν ανιχνεύεται καμία δυσλειτουργία NCM που θα δικαιολογούσε την ενεργοποίηση του μετρητή ή εάν όλες οι αστοχίες που σχετίζονται με τον συγκεκριμένο μετρητή έχουν διαγραφεί με εργαλείο σάρωσης ή εργαλείο συντήρησης.
 Πίνακας A.9-4
 Μετρητές και σύστημα προτροπής
 Κατάσταση DTC για την πρώτη ενεργοποίηση του μετρητή
 Τιμή μετρητή για ήπια προτροπή
 Τιμή μετρητή για αυστηρή προτροπή
 Αμετάβλητη τιμή που διατηρείται από τον μετρητή
 Μετρητής ποιότητας αντιδραστηρίου
 επιβεβαιωμένος και ενεργός
 ≤ 10 ώρες
 ≤ 20 ώρες
 ≥ 90 % της τιμής του μετρητή για αυστηρή προτροπή
 Μετρητής δοσολογίας
 επιβεβαιωμένος και ενεργός
 ≤ 10 ώρες
 ≤ 20 ώρες
 ≥ 90 % της τιμής του μετρητή για αυστηρή προτροπή
 Μετρητής βαλβίδας συστήματος EGR
 επιβεβαιωμένος και ενεργός
 ≤ 36 ώρες
 ≤ 100 ώρες
 ≥ 95 % της τιμής του μετρητή για αυστηρή προτροπή
 Μετρητής συστήματος παρακολούθησης
 επιβεβαιωμένος και ενεργός
 ≤ 36 ώρες
 ≤ 100 ώρες
 ≥ 95 % της τιμής του μετρητή για αυστηρή προτροπή
 Όριο NOX, εφόσον υπάρχει
 επιβεβαιωμένος και ενεργός
 ≤ 10 ώρες
 ≤ 20 ώρες
 ≥ 90 % της τιμής του μετρητή για αυστηρή προτροπή
 A.1.11.4.2.1.4.
 Αφού παραμείνει αμετάβλητος, ο μετρητής επαναρρυθμίζεται στο μηδέν όταν τα συστήματα παρακολούθησης που σχετίζονται με τον συγκεκριμένο μετρητή έχουν λειτουργήσει τουλάχιστον μία φορά ολοκληρώνοντας τον κύκλο παρακολούθησής τους χωρίς να ανιχνεύσουν δυσλειτουργία και εάν δεν έχει ανιχνευτεί καμία δυσλειτουργία που να σχετίζεται με τον συγκεκριμένο μετρητή κατά τη διάρκεια 40 ωρών λειτουργίας του κινητήρα από την τελευταία διακοπή του μετρητή (βλ. σχήμα A.9-4).
 A.1.11.4.2.1.5.
 Ο μετρητής συνεχίζει τη μέτρηση από το σημείο στο οποίο διακόπηκε, εάν ανιχνευτεί δυσλειτουργία σχετική με τον συγκεκριμένο μετρητή, ενόσω ο εν λόγω μετρητής παρέμεινε αμετάβλητος (βλ. σχήμα A.9-4).
 A.1.12. Παρουσίαση των μηχανισμών ενεργοποίησης και απενεργοποίησης και μετρητών
 A.1.12.1.
 Στην παρούσα παράγραφο A.1.12 του παρόντος παραρτήματος παρουσιάζονται οι μηχανισμοί ενεργοποίησης και απενεργοποίησης και μετρητών για ορισμένες τυπικές περιπτώσεις. Τα


text:
σχήματα και οι περιγραφές που παρατίθενται στις παραγράφους A.1.12.2, A.1.12.3 και A.1.12.4 του παρόντος παραρτήματος παρέχονται αποκλειστικά και μόνο για σκοπούς παρουσίασης στο παρόν προσάρτημα και δεν θα πρέπει να γίνονται αναφορές σε αυτά ως παραδείγματα είτε των απαιτήσεων του παρόντος κανονισμού είτε ως οριστικές δηλώσεις των σχετικών διαδικασιών. Οι ώρες των μετρητών στα σχήματα A.9-6 και A.9-7 αναφέρονται στις μέγιστες τιμές αυστηρής προτροπής στον πίνακα A.9-4. Για λόγους απλοποίησης, για παράδειγμα, το γεγονός ότι το σύστημα προειδοποίησης θα είναι και αυτό ενεργό ενόσω είναι ενεργό το σύστημα προτροπής δεν έχει αναφερθεί στις περιγραφές που παρέχονται.
 Σχήμα A.9-4
 Επανενεργοποίηση ενός μετρητή και επαναφορά του στο μηδέν έπειτα από μια περίοδο κατά την οποία η τιμή του έχει παραμείνει αμετάβλητη
 Κείμενο της εικόνας
 > 40 ώρες λειτ.
 < 40 ώρες λειτ.
 40 ώρες λειτουργίας
 40 ώρες λειτουργίας
 Μετρητής
 αμετάβλητη τιμή
 Αστοχία
 ΝΑΙ
 ΟΧΙ
 επισκευή
 επισκευή
 A.1.12.2.
 Στο σχήμα A.9-5 παρουσιάζεται η λειτουργία των μηχανισμών ενεργοποίησης και απενεργοποίησης κατά την παρακολούθηση της διαθεσιμότητας του αντιδραστηρίου για τέσσερις περιπτώσεις:
 α)
 Περίπτωση χρήσης 1: ο χειριστής συνεχίζει τη λειτουργία του μη οδικού κινητού μηχανήματος παρά την προειδοποίηση μέχρις ότου διακοπεί η λειτουργία του μη οδικού κινητού μηχανήματος.
 β)
 Περίπτωση επαναπλήρωσης 1 («επαρκής»επαναπλήρωση): ο χειριστής ανεφοδιάζει τη δεξαμενή αντιδραστηρίου ώστε να φτάσει η στάθμη πάνω από το όριο του 10 %. Τα συστήματα προειδοποίησης και προτροπής απενεργοποιούνται.
 γ)
 Περιπτώσεις επαναπλήρωσης 2 και 3 («ανεπαρκής»επαναπλήρωση): Το σύστημα προειδοποίησης είναι ενεργοποιημένο. Η στάθμη προειδοποίησης εξαρτάται από την ποσότητα του διαθέσιμου αντιδραστηρίου.
 δ)
 Περίπτωση επαναπλήρωσης 4 («πολύ ανεπαρκής»επαναπλήρωση): Ενεργοποιείται αμέσως το σύστημα ήπιας προειδοποίησης.
 Σχήμα A.9-5
 Διαθεσιμότητα αντιδραστηρίου
 Κείμενο της εικόνας
 Προτροπή
 ΑΥΣΤΗΡΗ
 ΗΠΙΑ
 «συνεχής» ΠΡΟΕΙΔΟΠΟΙΗΣΗ
 ΠΡΟΕΙΔΟΠΟΙΗΣΗ
 ΟΧΙ
 Στάθμη αντιδραστηρίου
 ΚΕΝΗ
 επαναπλήρωση (περίπτωση 1)
 επαναπλήρωση (περίπτωση 2)
 επαναπλήρωση (περίπτωση 3)
 επαναπλήρωση (περίπτωση 4)
 A.1.12.3.
 Στο σχήμα A.9-6 παρουσιάζονται τρεις περιπτώσεις ακατάλληλης ποιότητας αντιδραστηρίου:
 α)
 Περίπτωση χρήσης 1: ο χειριστής συνεχίζει τη λειτουργία του μη οδικού κινητού μηχανήματος παρά την προειδοποίηση μέχρις ότου διακοπεί η λειτουργία του μη οδικού κινητού μηχανήματος.
 β)
 Περίπτωση επισκευής 1 («κακή»ή «ανέντιμη»επισκευή): μετά τη διακοπή λειτουργίας του μη οδικού κινητού μηχανήματος, ο χειριστής αλλάζει την ποιότητα του αντιδραστηρίου, αλλά έπειτα από λίγο το αλλάζει και πάλι χρησιμοποιώντας άλλο αντιδραστήριο κακής ποιότητας. Το σύστημα προτροπής επανενεργοποιείται αμέσως και το μη οδικό κινητό μηχάνημα τίθεται εκτός λειτουργίας έπειτα από 2 ώρες λειτουργίας του κινητήρα.
 γ)
 Περίπτωση επισκευής 2 («καλή»επισκευή): μετά τη διακοπή λειτουργίας του μη οδικού κινητού μηχανήματος, ο χειριστής διορθώνει την ποιότητα του αντιδραστηρίου. Ωστόσο, έπειτα από λίγο, εκτελεί επαναπλήρωση με κακής ποιότητας αντιδραστήριο. Οι διαδικασίες προειδοποίησης, προτροπής και μέτρησης ξαναρχίζουν από το μηδέν.
 Σχήμα A.9-6
 Πλήρωση με κακής ποιότητας αντιδραστήριο
 Κείμενο της εικόνας
 < 40 ώρες λειτ.
 > 40 ώρες λειτ.
 40 ώρες λειτουργίας
 Μετρητής
 Προτροπή
 Ακατάλληλη ουρία
 ΑΥΣΤΗΡΗ
 ΗΠΙΑ
 ΠΡΟΕΙΔΟΠΟΙΗΣΗ
 ΟΧΙ
 ΝΑΙ
 ΟΧΙ
 επισκευή
 επισκευή
 επισκευή (περίπτωση 1)
 επισκευή (περίπτωση 2)
 ώρες
 ώρες
 ώρες
 A.1.12.4.
 Στο σχήμα A.9-7 παρουσιάζονται τρεις περιπτώσεις αστοχίας του δοσομετρικού συστήματος ουρίας. Επίσης, στο ίδιο σχήμα παρουσιάζεται και η διαδικασία που εφαρμόζεται στην περίπτωση των αστοχιών παρακολούθησης που περιγράφονται στην παράγραφο A.1.9 του παρόντος παραρτήματος.
 α)
 Περίπτωση χρήσης 1:


text:
ο χειριστής συνεχίζει τη λειτουργία του μη οδικού κινητού μηχανήματος παρά την προειδοποίηση μέχρις ότου διακοπεί η λειτουργία του μη οδικού κινητού μηχανήματος.
 β)
 Περίπτωση επισκευής 1 («καλή»επισκευή): μετά τη διακοπή λειτουργίας του μη οδικού κινητού μηχανήματος, ο χειριστής επιδιορθώνει το δοσομετρικό σύστημα. Ωστόσο, έπειτα από λίγο, το δοσομετρικό σύστημα παρουσιάζει και πάλι αστοχία. Οι διαδικασίες προειδοποίησης, προτροπής και μέτρησης ξαναρχίζουν από το μηδέν.
 γ)
 Περίπτωση επισκευής 2 («κακή»επισκευή): κατά τη διάρκεια του χρόνου ήπιας προτροπής (μείωσης ροπής), ο χειριστής επισκευάζει το δοσομετρικό σύστημα. Ωστόσο, έπειτα από λίγο, το δοσομετρικό σύστημα παρουσιάζει και πάλι αστοχία. Το σύστημα ήπιας προτροπής επανενεργοποιείται αμέσως και ο μετρητής ξαναρχίζει από την τιμή που είχε κατά τον χρόνο της επισκευής.
 Σχήμα A.9-7
 Αστοχία του δοσομετρικού συστήματος του αντιδραστηρίου
 Κείμενο της εικόνας
 > 40 ώρες λειτ.
 < 40 ώρες λειτ.
 40 ώρες λειτουργίας
 40 ώρες λειτουργίας
 Μετρητής
 ώρες
 ώρες
 Προτροπή
 ΑΥΣΤΗΡΗ
 ΗΠΙΑ
 ΠΡΟΕΙΔΟΠΟΙΗΣΗ
 ΟΧΙ
 ΝΑΙ
 ΟΧΙ
 επισκευή
 επισκευή
 Το δοσομετρικό σύστημα δεν λειτουονεί
 επισκευή (περίπτωση 1)
 επισκευή (περίπτωση 2)
 ώρες
 A.1.13. Απόδειξη της ελάχιστης αποδεκτής συγκέντρωσης αντιδραστηρίου CDmin
 A.1.13.1. Ο κατασκευαστής αποδεικνύει τη σωστή τιμή της CDmin κατά τη διάρκεια της έγκρισης τύπου, εκτελώντας το θερμό μέρος του κύκλου NRTC για κινητήρες των υποκατηγοριών NRE-v-3, NRE-v-4, NRE-v-5 και NRE-v-6, και τον ανάλογο, κατά περίπτωση, κύκλο NRSC για όλες τις άλλες κατηγορίες, με τη χρήση αντιδραστηρίου με τη συγκέντρωση CDmin.
 A.1.13.2. Η δοκιμή ακολουθεί τον/τους κατάλληλο/-ους κύκλο/-ους NCD ή τους κύκλους προετοιμασίας που ορίζονται από τον κατασκευαστή, επιτρέποντας σε ένα σύστημα ελέγχου NOX κλειστού βρόχου να εκτελεί προσαρμογή στην ποιότητα του αντιδραστηρίου με τη συγκέντρωση CDmin.
 A.1.13.3. Οι εκπομπές ρύπων που προκύπτουν από αυτήν τη δοκιμή είναι μικρότερες από τα όρια εκπομπών NOX που ορίζονται στην παράγραφο A.1.7.1.1 του παρόντος παραρτήματος.
 A.1.13.4. Τεκμηρίωση της απόδειξης
 A.1.13.4.1.
 Συντάσσεται έκθεση απόδειξης που τεκμηριώνει την απόδειξη της ελάχιστης αποδεκτής συγκέντρωσης αντιδραστηρίου. Η έκθεση:
 α)
 προσδιορίζει τις αστοχίες που εξετάστηκαν·
 β)
 περιγράφει την απόδειξη που εκτελέστηκε, συμπεριλαμβανομένου του εφαρμοστέου κύκλου δοκιμής·
 γ)
 επιβεβαιώνει ότι οι εκπομπές ρύπων κατά την απόδειξη αυτή δεν υπερέβησαν το όριο NOX που καθορίζεται στο σημείο A.1.7.1.1 του παρόντος παραρτήματος·
 δ)
 περιλαμβάνεται στον φάκελο πληροφοριών, όπως περιγράφεται στο παράρτημα 1.
 ΠΡΟΣΑΡΤΗΜΑ A.2
 ΤΕΧΝΙΚΕΣ ΑΠΑΙΤΗΣΕΙΣ ΣΧΕΤΙΚΑ ΜΕ ΤΑ ΜΕΤΡΑ ΕΛΕΓΧΟΥ ΣΩΜΑΤΙΔΙΑΚΩΝ ΡΥΠΩΝ, ΣΥΜΠΕΡΙΛΑΜΒΑΝΟΜΕΝΗΣ ΤΗΣ ΜΕΘΟΔΟΥ ΑΠΟΔΕΙΞΗΣ ΤΩΝ ΕΝ ΛΟΓΩ ΜΕΤΡΩΝ
 A.2.1. Εισαγωγή
 Στο παρόν προσάρτημα εκτίθενται οι απαιτήσεις για τη διασφάλιση της ορθής λειτουργίας των μέτρων ελέγχου σωματιδιακών ρύπων.
 A.2.2. Γενικές απαιτήσεις
 Ο κινητήρας είναι εξοπλισμένος με διαγνωστικό σύστημα ελέγχου σωματιδίων (PCD) ικανό να προσδιορίζει τις δυσλειτουργίες του συστήματος μετεπεξεργασίας σωματιδίων που εξετάζονται από το παρόν παράρτημα. Οποιοσδήποτε κινητήρας καλύπτεται από την παρούσα παράγραφο σχεδιάζεται, κατασκευάζεται και εγκαθίσταται με τέτοιο τρόπο, ώστε να είναι σε θέση να πληροί αυτές τις απαιτήσεις σε ολόκληρη την κανονική διάρκεια ζωής του κινητήρα υπό κανονικές συνθήκες χρήσης. Για την επίτευξη του στόχου αυτού, γίνεται δεκτό ότι οι κινητήρες που έχουν χρησιμοποιηθεί για διάστημα μεγαλύτερο από την περίοδο σταθερότητας εκπομπών που καθορίζεται στο προσάρτημα 3 του παρόντος κανονισμού μπορεί να παρουσιάζουν μειωμένη απόδοση και ευαισθησία όσον αφορά το σύστημα PCD.
 A.2.2.1. Απαιτούμενες πληροφορίες


text:
A.2.2.1.1.
 Εάν το σύστημα ελέγχου εκπομπών απαιτεί αντιδραστήριο, π.χ. καταλύτη στο καύσιμο, τα χαρακτηριστικά του εν λόγω αντιδραστηρίου, συμπεριλαμβανομένου του τύπου αντιδραστηρίου, των πληροφοριών για τη συγκέντρωση όταν το αντιδραστήριο περιέχεται σε διάλυμα, της θερμοκρασίας λειτουργίας και της αναφοράς σε διεθνή πρότυπα σύνθεσης και ποιότητας, πρέπει να καθορίζονται από τον κατασκευαστή στο έγγραφο πληροφοριών που ορίζεται στο παράρτημα 1.
 A.2.2.1.2.
 Κατά τον χρόνο της έγκρισης τύπου, υποβάλλονται στην αρχή έγκρισης τύπου λεπτομερείς γραπτές πληροφορίες που περιγράφουν πλήρως τα λειτουργικά χαρακτηριστικά του συστήματος προειδοποίησης χειριστή σύμφωνα με την παράγραφο A.2.4 του παρόντος παραρτήματος.
 A.2.2.1.3.
 Ο κατασκευαστής παρέχει έγγραφα εγκατάστασης τα οποία, όταν χρησιμοποιούνται από τον ΚΠΕ, θα εξασφαλίζουν ότι ο κινητήρας, συμπεριλαμβανομένου του συστήματος ελέγχου εκπομπών που είναι μέρος του εγκεκριμένου τύπου κινητήρα ή σειράς κινητήρων, όταν εγκαθίσταται στο μη οδικό κινητό μηχάνημα ή σε όχημα κατηγορίας Τ, θα λειτουργεί, σε συνδυασμό με τα αναγκαία μηχανικά μέρη, με τρόπο που να συμμορφώνεται με τις απαιτήσεις του παρόντος παραρτήματος. Η τεκμηρίωση αυτή περιλαμβάνει τις λεπτομερείς τεχνικές απαιτήσεις του κινητήρα (λογισμικό, υλικό και επικοινωνία) που απαιτούνται για την ορθή εγκατάσταση του κινητήρα στο μη οδικό κινητό μηχάνημα ή σε όχημα κατηγορίας Τ.
 A.2.2.2. Συνθήκες λειτουργίας
 A.2.2.2.1.
 Το σύστημα PCD πρέπει, κατ’ ελάχιστον, να είναι λειτουργικό στις εκάστοτε συνθήκες ελέγχου που ορίζονται στην παράγραφο 2.4 του παρόντος παραρτήματος για κάθε κατηγορία κινητήρων. Το διαγνωστικό σύστημα παραμένει λειτουργικό και εκτός του εύρους αυτού, όπου αυτό είναι τεχνικώς εφικτό.
 A.2.2.3. Απαιτήσεις διάγνωσης
 A.2.2.3.1. Το σύστημα PCD είναι σε θέση να επισημάνει τις δυσλειτουργίες ελέγχου σωματιδίων (PCM) που εξετάζονται από το παρόν παράρτημα μέσω των διαγνωστικών κωδικών προβλημάτων (DTC) που αποθηκεύονται στη μνήμη υπολογιστή και να διαβιβάζει τις εν λόγω πληροφορίες εκτός οχήματος όποτε ζητείται.
 A.2.2.3.2. Απαιτήσεις για την καταγραφή των διαγνωστικών κωδικών προβλημάτων (DTC)
 A.2.2.3.2.1.
 Το σύστημα PCD καταγράφει έναν DTC για κάθε ξεχωριστή δυσλειτουργία PCM.
 A.2.2.3.2.2.
 Το σύστημα PCD συμπεραίνει εντός των περιόδων λειτουργίας του κινητήρα που δηλώνονται στον πίνακα A.9-5 κατά πόσον υπάρχει μια ανιχνεύσιμη δυσλειτουργία. Τη στιγμή εκείνη, αποθηκεύεται ένας «επιβεβαιωμένος και ενεργός» DTC και ενεργοποιείται το σύστημα προειδοποίησης που καθορίζεται στην παράγραφο A.2.4 του παρόντος παραρτήματος.
 A.2.2.3.2.3.
 Σε περιπτώσεις όπου απαιτείται περισσότερος χρόνος από την περίοδο λειτουργίας που δηλώνεται στον πίνακα A.9-5 ώστε τα συστήματα παρακολούθησης να ανιχνεύσουν επακριβώς και να επιβεβαιώσουν μια PCM (π.χ. συστήματα παρακολούθησης που χρησιμοποιούν στατιστικά μοντέλα ή που σχετίζονται με την κατανάλωση υγρού στο μη οδικό κινητό μηχάνημα), η αρχή έγκρισης τύπου μπορεί να επιτρέψει μεγαλύτερη περίοδο για την παρακολούθηση, υπό την προϋπόθεση ότι ο κατασκευαστής αιτιολογεί την ανάγκη μεγαλύτερης περιόδου (παραδείγματος χάρη, με τεχνικό σκεπτικό, πειραματικά αποτελέσματα, εσωτερική εμπειρία κ.λπ.).
 Πίνακας A.9-5
 Τύποι συστημάτων παρακολούθησης και αντίστοιχη περίοδος εντός της οποίας αποθηκεύεται ένας «επιβεβαιωμένος και ενεργός» DTC
 Τύπος συστήματος παρακολούθησης
 Περίοδος αθροιστικού χρόνου λειτουργίας εντός της οποίας αποθηκεύεται ένας «επιβεβαιωμένος και ενεργός» DTC
 Αφαίρεση του συστήματος μετεπεξεργασίας σωματιδίων
 60 λεπτά λειτουργίας του κινητήρα όχι σε βραδυπορία
 Απώλεια λειτουργίας του συστήματος μετεπεξεργασίας σωματιδίων
 240 λεπτά λειτουργίας του κινητήρα όχι σε βραδυπορία
 Αστοχίες του συστήματος PCD
 60 λεπτά λειτουργίας του κινητήρα
 A.2.2.3.3. Απαιτήσεις για τη διαγραφή των διαγνωστικών


text:
κωδικών προβλημάτων (DTC):
 α)
 οι DTC δεν διαγράφονται από το ίδιο το σύστημα PCD από τη μνήμη του υπολογιστή, έως ότου η βλάβη που συνδέεται με τον εν λόγω DTC επανορθωθεί·
 β)
 το σύστημα PCD μπορεί να διαγράψει όλους τους DTC, εφόσον ζητηθεί, μέσω αποκλειστικού εργαλείου σάρωσης ή συντήρησης που παρέχεται από τον κατασκευαστή του κινητήρα κατόπιν αιτήματος ή χρησιμοποιώντας έναν συνθηματικό κωδικό που παρέχεται από τον κατασκευαστή του κινητήρα·
 γ)
 τα αρχεία περιστατικών λειτουργίας με επιβεβαιωμένο και ενεργό DTC που είναι αποθηκευμένα στη μη πτητική μνήμη, σύμφωνα με τις απαιτήσεις της παραγράφου A.2.5.2 του παρόντος παραρτήματος, δεν διαγράφονται.
 A.2.2.3.4. Ένα σύστημα ΡCD δεν προγραμματίζεται ή σχεδιάζεται ώστε να απενεργοποιείται εν μέρει ή πλήρως με βάση την ηλικία του μη οδικού κινητού μηχανήματος κατά τη διάρκεια της πραγματικής διάρκειας ζωής του κινητήρα. Το σύστημα δεν πρέπει επίσης να περιέχει κανένα αλγόριθμο ή στρατηγική που έχει σχεδιαστεί με σκοπό τη μείωση της αποτελεσματικότητας του συστήματος ΡCD με την πάροδο του χρόνου.
 A.2.2.3.5. Οποιοιδήποτε επαναπρογραμματιζόμενοι κωδικοί υπολογιστή ή παράμετροι λειτουργίας του συστήματος PCD είναι δύσκολο να παραποιηθούν.
 A.2.2.3.6. Σειρά κινητήρων με σύστημα PCD
 Ο κατασκευαστής ευθύνεται για τον προσδιορισμό της σύνθεσης μιας σειράς κινητήρων με σύστημα PCD. Η ομαδοποίηση κινητήρων στο πλαίσιο μιας σειράς κινητήρων με σύστημα PCD βασίζεται σε ορθή τεχνική κρίση και υποβάλλεται για έγκριση από την αρχή έγκρισης τύπου.
 Οι κινητήρες που δεν ανήκουν στην ίδια σειρά κινητήρων μπορεί να εξακολουθούν να ανήκουν στην ίδια σειρά κινητήρων με σύστημα PCD.
 A.2.2.3.6.1. Παράμετροι που προσδιορίζουν μια σειρά κινητήρων με σύστημα PCD
 Μια σειρά κινητήρων με σύστημα PCD χαρακτηρίζεται από βασικές παραμέτρους σχεδιασμού που είναι κοινές στους κινητήρες της σειράς.
 Για να θεωρηθεί ότι κάποιοι κινητήρες ανήκουν στην ίδια σειρά κινητήρων με σύστημα PCD, πρέπει να έχουν παρόμοιες τις βασικές παραμέτρους του ακόλουθου καταλόγου:
 α)
 Αρχή λειτουργίας του συστήματος μετεπεξεργασίας σωματιδίων (π.χ. μηχανική λειτουργία, αεροδυναμική λειτουργία, με διάχυση, λόγω αδράνειας, με περιοδική αναγέννηση, με συνεχή αναγέννηση κ.λπ.)·
 β)
 Μέθοδοι παρακολούθησης PCD·
 γ)
 Κριτήρια παρακολούθησης PCD·
 δ)
 Παράμετροι παρακολούθησης (π.χ. συχνότητα).
 Οι ομοιότητες αυτές επιδεικνύονται από τον κατασκευαστή με σχετική τεχνική απόδειξη ή άλλες κατάλληλες διαδικασίες και υπόκεινται σε έγκριση από την αρχή έγκρισης τύπου.
 Ο κατασκευαστής μπορεί να ζητήσει έγκριση από την αρχή έγκρισης τύπου για μικρές διαφορές όσον αφορά τις μεθόδους παρακολούθησης/διάγνωσης του συστήματος παρακολούθησης PCD λόγω παραλλαγής της διαμόρφωσης του κινητήρα, όταν οι εν λόγω μέθοδοι θεωρούνται παρόμοιες από τον κατασκευαστή και διαφέρουν μόνον προκειμένου να ταιριάζουν σε ειδικά χαρακτηριστικά των κατασκευαστικών στοιχείων υπό εξέταση (π.χ., μέγεθος, ροή καυσαερίου, κ.λπ.)· ή οι ομοιότητές τους βασίζονται σε ορθή τεχνική κρίση.
 A.2.3. Απαιτήσεις συντήρησης
 A.2.3.1.
 Ο ΚΠΕ χορηγεί σε όλους τους τελικούς χρήστες μη οδικών κινητών μηχανημάτων ή οχημάτων κατηγορίας Τ γραπτές οδηγίες σχετικά με το σύστημα ελέγχου εκπομπών και την ορθή λειτουργία του κατά τα απαιτούμενα στο προσάρτημα 6 του παρόντος κανονισμού.
 A.2.4. Σύστημα προειδοποίησης χειριστή
 A.2.4.1.
 Το μη οδικό κινητό μηχάνημα περιλαμβάνει ένα σύστημα προειδοποίησης χειριστή που χρησιμοποιεί οπτικές προειδοποιήσεις.
 A.2.4.2.
 Το σύστημα προειδοποίησης χειριστή μπορεί να αποτελείται από μία ή περισσότερες λυχνίες ή να εμφανίζει σύντομα μηνύματα.
 Το


text:
σύστημα που χρησιμοποιείται για την εμφάνιση των εν λόγω μηνυμάτων μπορεί να είναι το ίδιο με εκείνο που χρησιμοποιείται για άλλους σκοπούς σχετικούς με τη συντήρηση ή με το σύστημα NCD.
 Το σύστημα προειδοποίησης καταδεικνύει ότι είναι απαραίτητη μια επείγουσα επισκευή. Όταν το σύστημα προειδοποίησης περιλαμβάνει σύστημα εμφάνισης μηνυμάτων, εμφανίζει ένα μήνυμα που καταδεικνύει την αιτία της προειδοποίησης (π.χ. «αποσύνδεση αισθητήρα» ή «κρίσιμη αστοχία εκπομπής»).
 A.2.4.3.
 Κατ’ επιλογή του κατασκευαστή, το σύστημα προειδοποίησης μπορεί να περιλαμβάνει μια ηχητική προειδοποίηση που να ενημερώνει τον χειριστή. Επιτρέπεται η ακύρωση των ηχητικών προειδοποιήσεων από τον χειριστή.
 A.2.4.4.
 Το σύστημα προειδοποίησης χειριστή ενεργοποιείται όπως ορίζεται στην παράγραφο A.2.2.3.2.2 του παρόντος παραρτήματος.
 A.2.4.5.
 Το σύστημα προειδοποίησης χειριστή απενεργοποιείται όταν δεν υφίστανται πλέον οι συνθήκες που επέφεραν την ενεργοποίησή του. Το σύστημα προειδοποίησης χειριστή δεν απενεργοποιείται αυτόματα, εάν δεν έχει αντιμετωπιστεί η αιτία για την οποία ενεργοποιήθηκε.
 A.2.4.6.
 Το σύστημα προειδοποίησης μπορεί να διακόπτεται προσωρινά από άλλα προειδοποιητικά σήματα που παρέχουν μηνύματα για σημαντικά ζητήματα ασφάλειας.
 A.2.4.7.
 Στην αίτηση για έγκριση τύπου δυνάμει του παρόντος κανονισμού, ο κατασκευαστής καταδεικνύει τη λειτουργικότητα του συστήματος προειδοποίησης χειριστή, όπως ορίζεται στην παράγραφο A.2.9 του παρόντος παραρτήματος.
 A.2.5. Σύστημα για την αποθήκευση πληροφοριών σχετικά με την ενεργοποίηση του συστήματος προειδοποίησης χειριστή
 A.2.5.1.
 Το σύστημα PCD περιλαμβάνει μια μη πτητική μνήμη υπολογιστή ή μετρητές για την αποθήκευση περιστατικών λειτουργίας του κινητήρα με επιβεβαιωμένο και ενεργό DTC με τρόπο τέτοιο, που να διασφαλίζει ότι οι σχετικές πληροφορίες δεν είναι δυνατό να διαγραφούν σκόπιμα.
 A.2.5.2.
 Το PCD αποθηκεύει στη μη πτητική μνήμη τον συνολικό αριθμό και διάρκεια όλων των περιστατικών λειτουργίας του κινητήρα με επιβεβαιωμένο και ενεργό DTC κατά τα οποία το σύστημα προειδοποίησης χειριστή έχει παραμείνει ενεργό για 20 ώρες λειτουργίας του κινητήρα ή για μικρότερης διάρκειας χρονική περίοδο που ορίζεται κατ’ επιλογήν του κατασκευαστή.
 A.2.5.3.
 Οι εθνικές αρχές έχουν τη δυνατότητα να διαβάσουν αυτά τα αρχεία με ένα εργαλείο σάρωσης.
 A.2.5.4.
 Περιγραφή της σύνδεσης και της μεθόδου ανάγνωσης των εν λόγω αρχείων περιλαμβάνεται στον φάκελο πληροφοριών που περιγράφεται στο παράρτημα 1.
 A.2.6. Παρακολούθηση για τυχόν αφαίρεση του συστήματος μετεπεξεργασίας σωματιδίων
 A.2.6.1.
 Το σύστημα PCD ανιχνεύει τυχόν πλήρη αφαίρεση του συστήματος μετεπεξεργασίας σωματιδίων, συμπεριλαμβανομένης της αφαίρεσης οποιωνδήποτε αισθητήρων που χρησιμοποιούνται για την παρακολούθηση, την ενεργοποίηση, την απενεργοποίηση ή τη ρύθμιση της λειτουργίας του.
 A.2.7. Επιπρόσθετες απαιτήσεις για την περίπτωση συστήματος μετεπεξεργασίας σωματιδίων που χρησιμοποιεί αντιδραστήριο (π.χ. καταλύτη στο καύσιμο)
 A.2.7.1.
 Στην περίπτωση ύπαρξης επιβεβαιωμένου και ενεργού DTC είτε για αφαίρεση του συστήματος μετεπεξεργασίας σωματιδίων είτε για απώλεια λειτουργίας του συστήματος μετεπεξεργασίας σωματιδίων, η δοσολογία αντιδραστηρίου διακόπτεται αμέσως. Η δοσολογία ξεκινά ξανά όταν ο DTC δεν είναι πλέον ενεργός.
 A.2.7.2.
 Το σύστημα προειδοποίησης ενεργοποιείται, εάν η στάθμη του αντιδραστηρίου στη δεξαμενή πρόσθετου μειωθεί κάτω από την ελάχιστη τιμή που καθορίζεται από τον κατασκευαστή.
 A.2.8. Παρακολούθηση αστοχιών που μπορεί να οφείλονται σε παραποίηση
 A.2.8.1.
 Εκτός από την παρακολούθηση για αφαίρεση του συστήματος μετεπεξεργασίας σωματιδίων, παρακολουθούνται και οι ακόλουθες αστοχίες επειδή μπορεί να οφείλονται σε παραποίηση:
 α)
 απώλεια λειτουργίας του συστήματος μετεπεξεργασίας σωματιδίων,
 β)
 αστοχίες του συστήματος PCD, όπως περιγράφεται στην παράγραφο A.2.8.3 του παρόντος


text:
παραρτήματος.
 A.2.8.2.
 Παρακολούθηση για απώλεια λειτουργίας του συστήματος μετεπεξεργασίας σωματιδίων
 Το PCD ανιχνεύει την πλήρη αφαίρεση του υποστρώματος του φίλτρου σωματιδίων ντίζελ (DPF) («κενό δοχείο»). Στην περίπτωση αυτή, το περίβλημα του συστήματος μετεπεξεργασίας σωματιδίων και οι αισθητήρες που χρησιμοποιούνται για την παρακολούθηση, την ενεργοποίηση, την απενεργοποίηση ή τη ρύθμιση της λειτουργίας του εξακολουθούν να υπάρχουν.
 A.2.8.3. Παρακολούθηση αστοχιών του συστήματος PCD
 A.2.8.3.1.
 Το σύστημα PCD παρακολουθείται για τις ηλεκτρικές αστοχίες και για την αφαίρεση ή απενεργοποίηση οποιουδήποτε αισθητήρα ή ενεργοποιητή η οποία το εμποδίζει να διαγνώσει τυχόν άλλες αστοχίες που αναφέρονται στην παράγραφο A.2.6.1 και στην παράγραφο A.2.8.1 στοιχείο α) (παρακολούθηση κατασκευαστικών στοιχείων) του παρόντος παραρτήματος.
 Μερικά μόνο παραδείγματα αισθητήρων που επηρεάζουν τη διαγνωστική ικανότητα είναι οι αισθητήρες που μετρούν απευθείας τις διαφορές πίεσης στο σύστημα μετεπεξεργασίας σωματιδίων και οι αισθητήρες θερμοκρασίας του συστήματος εξαγωγής καυσαερίων για την αναγέννηση του συστήματος μετεπεξεργασίας σωματιδίων.
 A.2.8.3.2.
 Στις περιπτώσεις όπου η αστοχία, η αφαίρεση ή η απενεργοποίηση ενός μεμονωμένου αισθητήρα ή ενεργοποιητή του συστήματος PCD δεν εμποδίζει τη διάγνωση εντός της απαιτούμενης χρονικής περιόδου των αστοχιών που αναφέρονται στην παράγραφο A.1.6.1 και στην παράγραφο A.1.8.1 στοιχείο α) (εφεδρικό σύστημα) του παρόντος παραρτήματος, δεν απαιτείται η ενεργοποίηση του συστήματος προειδοποίησης και η αποθήκευση πληροφοριών σχετικά με την ενεργοποίηση του συστήματος προειδοποίησης χειριστή, εκτός και αν υπάρχουν επιβεβαιωμένες και ενεργές αστοχίες επιπλέον αισθητήρων ή ενεργοποιητών.
 A.2.9. Απαιτήσεις απόδειξης
 A.2.9.1. Γενικά
 Η συμμόρφωση με τις απαιτήσεις του παρόντος προσαρτήματος αποδεικνύεται κατά την έγκριση τύπου, εκτελώντας, όπως φαίνεται στον πίνακα A.9-6 και ορίζεται στην παράγραφο A.2.9 του παρόντος παραρτήματος, μια διαδικασία απόδειξης της ενεργοποίησης του συστήματος προειδοποίησης:
 Πίνακας A.9-6
 Παρουσίαση του περιεχομένου της διαδικασίας απόδειξης σύμφωνα με τις διατάξεις της παραγράφου A.2.9.3. του παρόντος παραρτήματος
 Μηχανισμός
 Στοιχεία απόδειξης
 Ενεργοποίηση του συστήματος προειδοποίησης που καθορίζεται στην παράγραφο A.2.4.4. του παρόντος παραρτήματος
 —
 2 δοκιμές ενεργοποίησης (περιλαμβάνεται η απώλεια λειτουργίας του συστήματος μετεπεξεργασίας σωματιδίων)
 —
 Συμπληρωματικά στοιχεία απόδειξης, κατά περίπτωση
 A.2.9.2. Σειρές κινητήρων και σειρές κινητήρων με σύστημα PCD
 A.2.9.2.1.
 Στην περίπτωση που κινητήρες μιας σειράς κινητήρων ανήκουν σε σειρά κινητήρων με σύστημα PCD η οποία έχει ήδη λάβει έγκριση τύπου σύμφωνα με την παράγραφο A.2.2.3.6 του παρόντος παραρτήματος (σχήμα A.9-8), η συμμόρφωση της εν λόγω σειράς κινητήρων θεωρείται ότι έχει αποδειχθεί χωρίς περαιτέρω δοκιμές, υπό την προϋπόθεση ότι ο κατασκευαστής αποδεικνύει στην αρχή ότι τα συστήματα παρακολούθησης που απαιτούνται για τη συμμόρφωση με τις απαιτήσεις του παρόντος προσαρτήματος είναι παρόμοια εντός της εξεταζόμενης σειράς κινητήρων και της σειράς κινητήρων με σύστημα PCD.
 Σχήμα A.9-8
 Προηγούμενη απόδειξη της συμμόρφωσης μιας σειράς κινητήρων με σύστημα PCD
 Η συμμόρφωση της σειράς κινητήρων 1 θεωρείται ότι αποδεικνύεται
 Η συμμόρφωση της σειράς κινητήρων 1 με σύστημα PCD έχει αποδειχθεί για τη σειρά κινητήρων 2
 Σειρά κινητήρων 1
 Σειρά κινητήρων 2
 ειρά κινητήρων 1 με σύστημα PCD
 A.2.9.3. Απόδειξη της ενεργοποίησης του συστήματος προειδοποίησης
 A.2.9.3.1.
 Η συμμόρφωση της ενεργοποίησης του συστήματος προειδοποίησης αποδεικνύεται με την εκτέλεση δύο δοκιμών: δοκιμή για απώλεια λειτουργίας του συστήματος μετεπεξεργασίας σωματιδίων και δοκιμή για μία κατηγορία αστοχίας που εξετάζεται στην παράγραφο A.2.6 ή στην παράγραφο A.2.8.3 του παρόντος παραρτήματος.


text:
A.2.9.3.2.
 Επιλογή των προς δοκιμή αστοχιών
 A.2.9.3.2.1.
 Ο κατασκευαστής παρέχει στην αρχή έγκρισης τύπου έναν κατάλογο αυτών των πιθανών αστοχιών.
 A.2.9.3.2.2.
 Η αστοχία που θα εξεταστεί στη δοκιμή επιλέγεται από την αρχή έγκρισης τύπου μέσα από τον εν λόγω κατάλογο που αναφέρεται στην παράγραφο A.2.9.3.2.1 του παρόντος παραρτήματος.
 A.2.9.3.3.
 Απόδειξη
 A.2.9.3.3.1.
 Για τους σκοπούς της παρούσας απόδειξης, εκτελείται χωριστή δοκιμή για την απώλεια λειτουργίας του συστήματος μετεπεξεργασίας σωματιδίων που ορίζεται στην παράγραφο A.2.8.2 του παρόντος παραρτήματος και για τις αστοχίες που εξετάζονται στις παραγράφους A.2.6 και A.2.8.3 του παρόντος παραρτήματος. Η απώλεια λειτουργίας του συστήματος μετεπεξεργασίας σωματιδίων δημιουργείται με την πλήρη αφαίρεση του υποστρώματος από το περίβλημα του συστήματος μετεπεξεργασίας σωματιδίων.
 A.2.9.3.3.2.
 Κατά τη διάρκεια μιας δοκιμής, δεν εμφανίζεται καμία άλλη αστοχία πλην εκείνης που εξετάζεται από τη δοκιμή.
 A.2.9.3.3.3.
 Πριν από την έναρξη μιας δοκιμής, όλοι οι DTC έχουν διαγραφεί.
 A.2.9.3.3.4.
 Κατόπιν αιτήματος του κατασκευαστή και με τη σύμφωνη γνώμη της αρχής έγκρισης τύπου, οι αστοχίες που υποβάλλονται σε δοκιμή μπορούν να προσομοιωθούν.
 A.2.9.3.3.5.
 Ανίχνευση αστοχιών
 A.2.9.3.3.5.1.
 Το σύστημα PCD ανταποκρίνεται στην εισαγωγή της αστοχίας που επιλέχτηκε, κατά περίπτωση, από την αρχή έγκρισης τύπου σύμφωνα με τις διατάξεις του παρόντος προσαρτήματος. Αυτό θεωρείται ότι αποδεικνύεται εάν η ενεργοποίηση συμβαίνει, εντός του αριθμού των διαδοχικών κύκλων δοκιμών PCD που παρατίθεται στον πίνακα A.9-7.
 Όταν έχει καθοριστεί στην περιγραφή της παρακολούθησης και συμφωνηθεί από την αρχή έγκρισης τύπου ότι ένα συγκεκριμένο σύστημα παρακολούθησης χρειάζεται περισσότερους κύκλους δοκιμών PCD για την εκπλήρωση της παρακολούθησης από όσους αναφέρονται στον πίνακα A.9-7, ο αριθμός των κύκλων δοκιμών PCD μπορεί να αυξηθεί έως και κατά 50 %.
 Μετά από κάθε κύκλο δοκιμών PCD στη δοκιμή απόδειξης, ο κινητήρας μπορεί να τίθεται εκτός λειτουργίας. Κατά την επιλογή του χρόνου της επόμενης θέσης σε λειτουργία λαμβάνεται υπόψη η τυχόν παρακολούθηση που μπορεί να πραγματοποιηθεί μετά τη θέση εκτός λειτουργίας του κινητήρα και όλες οι αναγκαίες προϋποθέσεις που πρέπει να υπάρχουν για να γίνει η παρακολούθηση κατά την επόμενη θέση σε λειτουργία.
 Πίνακας A.9-7
 Τύποι συστημάτων παρακολούθησης και αντίστοιχος αριθμός κύκλων δοκιμών PCD εντός του οποίου αποθηκεύεται ένας «επιβεβαιωμένος και ενεργός» DTC
 Τύπος συστήματος παρακολούθησης
 Αριθμός κύκλων δοκιμών PCD εντός του οποίου αποθηκεύεται ένας «επιβεβαιωμένος και ενεργός» DTC
 Αφαίρεση του συστήματος μετεπεξεργασίας σωματιδίων
 2
 Απώλεια λειτουργίας του συστήματος μετεπεξεργασίας σωματιδίων
 8
 Αστοχίες του συστήματος PCD
 2
 A.2.9.3.3.6.
 Κύκλος δοκιμών PCD
 A.2.9.3.3.6.1.
 Ο κύκλος δοκιμών PCD που εξετάζεται στην παρούσα παράγραφο A.2.9 του παρόντος παραρτήματος για την απόδειξη της ορθής λειτουργίας του συστήματος παρακολούθησης του συστήματος μετεπεξεργασίας σωματιδίων είναι ο θερμός κύκλος NRTC για τους κινητήρες των υποκατηγοριών NRE-v-3, NRE-v-4, NRE-v-5 και NRE-v-6, και ο ισχύων κύκλος NRSC για όλες τις άλλες κατηγορίες.
 A.2.9.3.3.6.2.
 Κατόπιν αιτήματος του κατασκευαστή και με τη σύμφωνη γνώμη της αρχής έγκρισης τύπου, μπορεί να χρησιμοποιηθεί ένας εναλλακτικός κύκλος δοκιμών PCD (π.χ. άλλος κύκλος πλην του NTRC ή του NRSC) για ένα συγκεκριμένο σύστημα παρακολούθησης. Το αίτημα περιλαμβάνει στοιχεία (τεχνικά δεδομένα, προσομοίωση, αποτελέσματα δοκιμών, κ.λπ.) από τα οποία να προκύπτουν τα ακόλουθα:
 α)
 ο ζητούμενος κύκλος δοκιμών καταλήγει σε ένα σύστημα παρακολούθησης που θα λειτουργεί


text:
σε πραγματικές συνθήκες χειρισμού, και
 β)
 ο εφαρμοζόμενος κύκλος δοκιμών PCD που ορίζεται στην παράγραφο A.2.9.3.3.6.1 του παρόντος παραρτήματος είναι λιγότερο κατάλληλος για την εξεταζόμενη παρακολούθηση.
 A.2.9.3.3.7
 Διαμόρφωση της ενεργοποίησης του συστήματος προειδοποίησης
 A.2.9.3.3.7.1.
 Η απόδειξη της ενεργοποίησης του συστήματος προειδοποίησης εκτελείται μέσω δοκιμών που διενεργούνται σε κλίνη δοκιμών κινητήρων.
 A.2.9.3.3.7.2.
 Οποιαδήποτε κατασκευαστικά στοιχεία ή υποσυστήματα που δεν είναι τοποθετημένα στον κινητήρα, συμπεριλαμβανομένων ενδεικτικά, αλλά όχι περιοριστικά, των αισθητήρων θερμοκρασίας περιβάλλοντος, των αισθητήρων στάθμης και των συστημάτων προειδοποίησης και πληροφόρησης χειριστή, τα οποία απαιτούνται για την εκτέλεση των δοκιμών απόδειξης είναι συνδεδεμένα με τον κινητήρα για τον σκοπό αυτό ή προσομοιώνονται με τρόπο που να ικανοποιεί την αρχή έγκρισης τύπου.
 A.2.9.3.3.7.3.
 Κατ’ επιλογήν του κατασκευαστή και με τη σύμφωνη γνώμη της αρχής έγκρισης τύπου, οι δοκιμές απόδειξης μπορούν να εκτελεστούν, κατά παρέκκλιση της παραγράφου A.2.9.3.3.7.1 του παρόντος παραρτήματος, σε πλήρες μη οδικό κινητό μηχάνημα είτε τοποθετώντας το μη οδικό κινητό μηχάνημα πάνω σε κατάλληλη κλίνη δοκιμών είτε θέτοντάς το σε λειτουργία σε στίβο δοκιμών υπό ελεγχόμενες συνθήκες.
 A.2.9.3.4.
 Η απόδειξη της ενεργοποίησης του συστήματος προειδοποίησης θεωρείται ότι έχει ολοκληρωθεί εάν, στο τέλος της κάθε δοκιμής απόδειξης που εκτελείται σύμφωνα με την παράγραφο A.2.9.3.3 του παρόντος παραρτήματος, το σύστημα προειδοποίησης έχει ενεργοποιηθεί κατάλληλα και ο DTC της επιλεγμένης αστοχίας είναι σε κατάσταση «επιβεβαιωμένος και ενεργός».
 A.2.9.3.5.
 Στις περιπτώσεις όπου ένα σύστημα μετεπεξεργασίας σωματιδίων που χρησιμοποιεί αντιδραστήριο υποβάλλεται σε δοκιμή απόδειξης για απώλεια λειτουργίας του συστήματος μετεπεξεργασίας σωματιδίων ή αφαίρεση του συστήματος μετεπεξεργασίας σωματιδίων, επιβεβαιώνεται επίσης ότι η δοσολογία αντιδραστηρίου έχει διακοπεί.
 A.2.9.3.6.
 Τεκμηρίωση της απόδειξης
 A.2.9.3.6.1.
 Συντάσσεται έκθεση απόδειξης που τεκμηριώνει την απόδειξη του συστήματος PCD. Η έκθεση:
 α)
 προσδιορίζει τις αστοχίες που εξετάστηκαν·
 β)
 περιγράφει την απόδειξη που εκτελέστηκε, συμπεριλαμβανομένου του εφαρμοστέου κύκλου δοκιμής·
 γ)
 επιβεβαιώνει ότι ενεργοποιήθηκαν οι κατάλληλες προειδοποιήσεις, όπως απαιτείται από τον παρόντα κανονισμό·
 δ)
 περιλαμβάνεται στον φάκελο πληροφοριών, όπως περιγράφεται στο παράρτημα 1.
 ΠΡΟΣΑΡΤΗΜΑ A.3
 ΤΕΧΝΙΚΕΣ ΛΕΠΤΟΜΕΡΕΙΕΣ ΓΙΑ ΤΗΝ ΑΠΟΤΡΟΠΗ ΤΗΣ ΠΑΡΑΠΟΙΗΣΗΣ
 A.3.1.
 Για τύπους κινητήρα και σειρές κινητήρων που χρησιμοποιούν ηλεκτρονική μονάδα ελέγχου (ECU) ως μέρος του συστήματος ελέγχου εκπομπών, ο κατασκευαστής παρέχει στην αρχή έγκρισης τύπου περιγραφή των μέτρων που λαμβάνονται ώστε να αποτρέπεται η παραποίηση και η τροποποίηση της μονάδας ECU, συμπεριλαμβανομένης της δυνατότητας επικαιροποίησης με τη χρήση προγράμματος ή βαθμονόμησης που έχει εγκριθεί από τον κατασκευαστή·
 A.3.2.
 Για τύπους κινητήρα και σειρές κινητήρων που χρησιμοποιούν μηχανικές διατάξεις ως μέρος του συστήματος ελέγχου εκπομπών, ο κατασκευαστής παρέχει στην αρχή έγκρισης τύπου περιγραφή των μέτρων που λαμβάνονται ώστε να αποτρέπεται η παραποίηση και η τροποποίηση των ρυθμιζόμενων παραμέτρων του συστήματος ελέγχου εκπομπών. Περιλαμβάνονται εξαρτήματα ανθεκτικά στην παραποίηση, όπως καλύμματα του περιοριστή εξαερωτήρα, σφράγιση των κοχλιών του εξαερωτήρα ή ειδικοί κοχλίες μη ρυθμιζόμενοι από τον χρήστη.
 A.3.2.1.
 Ο κατασκευαστής αποδεικνύει στην τεχνική υπηρεσία ότι οι ρυθμιζόμενες παράμετροι του συστήματος ελέγχου εκπομπών δεν μπορούν να παραποιηθούν εύκολα ασκώντας εύλογες δυνάμεις, είτε:
 α)
 με τη χρήση των εργαλείων που παρέχονται μαζί με τον κινητήρα· ή
 β)
 με τη χρήση συνηθισμένων εργαλείων, όπως ένα κατσαβίδι, πένσα (συμπεριλαμβανομένου του κόφτη) ή κλειδιά.
 Τα συνηθισμένα εργαλεία δεν περιλαμβάνουν: τα περισσότερα


text:
εργαλεία κοπής ή λείανσης, τρυπάνια και περιστροφικούς κόφτες ή εργαλεία που παράγουν υπερβολική θερμότητα ή φλόγα.
 A.3.3.
 Για τον σκοπό του παρόντος προσαρτήματος, οι κινητήρες από διαφορετικές σειρές κινητήρων μπορούν να συνδυαστούν περαιτέρω σε σειρές βάσει του τύπου και του σχεδιασμού των χρησιμοποιούμενων μέτρων αποτροπής της παραποίησης. Για την ένταξη κινητήρων από διαφορετικές σειρές κινητήρων στην ίδια σειρά κινητήρων ως προς την αποτροπή της παραποίησης, ο κατασκευαστής παρέχει επιβεβαίωση στην αρχή έγκρισης τύπου ότι χρησιμοποιούνται παρεμφερή μέτρα αποτροπής της παραποίησης· Σε αυτή την περίπτωση, οι απαιτήσεις των παραγράφων A.3.1 και A.3.2 του παρόντος παραρτήματος μπορούν να ισχύουν για έναν αντιπροσωπευτικό κινητήρα και τα αντίστοιχα έγγραφα τεκμηρίωσης που χρησιμοποιούνται κατά τη διάρκεια της έγκρισης τύπου όλων των κινητήρων στην ίδια σειρά κινητήρων για την αποτροπή της παραποίησης.
 A.3.4.
 Οι κατασκευαστές συμπεριλαμβάνουν μια προειδοποίηση στο εγχειρίδιο χειριστή σύμφωνα με την οποία η παραποίηση του κινητήρα καθιστά άκυρη την έγκριση τύπου για τον συγκεκριμένο κινητήρα.
 ΠΑΡΑΡΤΗΜΑ 10
 ΠΑΡΑΜΕΤΡΟΙ ΓΙΑ ΤΟΝ ΟΡΙΣΜΟ ΤΩΝ ΤΥΠΩΝ ΚΑΙ ΣΕΙΡΩΝ ΚΙΝΗΤΗΡΩΝ ΚΑΙ ΤΩΝ ΤΡΟΠΩΝ ΛΕΙΤΟΥΡΓΙΑΣ ΤΟΥΣ
 1. ΤΥΠΟΣ ΚΙΝΗΤΗΡΑ
 Τα τεχνικά χαρακτηριστικά ενός τύπου κινητήρα είναι αυτά που καθορίζονται στο έγγραφο πληροφοριών του, το οποίο συντάσσεται σύμφωνα με το υπόδειγμα που ορίζεται στο παράρτημα 1.
 1.1. Τρόπος λειτουργίας (λειτουργία στροφών)
 Ένας τύπος κινητήρα μπορεί να διαθέτει έγκριση τύπου ως κινητήρας σταθερών στροφών ως κινητήρας μεταβλητών στροφών, όπως καθορίζεται αντίστοιχα στις παραγράφους 2.1.11 και 2.1.95 του παρόντος κανονισμού.
 1.1.1. Κινητήρες μεταβλητών στροφών
 1.1.1.1.
 Στην περίπτωση που, όπως επιτρέπεται από την παράγραφο 1.1.7. του παρόντος κανονισμού, ένας κινητήρας μεταβλητών στροφών που ανήκει σε ειδική κατηγορία χρησιμοποιείται αντί για κινητήρα σταθερών στροφών της ίδιας κατηγορίας, ο μητρικός κινητήρας (για τους σκοπούς της έγκρισης τύπου) και όλοι οι τύποι κινητήρων εντός της σειράς κινητήρων (για τους σκοπούς της συμμόρφωσης της παραγωγής) υποβάλλονται σε δοκιμή χρησιμοποιώντας τις ισχύουσες μεταβλητές στροφές NRSC και επιπρόσθετα, όπου απαιτείται, τον ισχύοντα μεταβατικό κύκλο. Ένας κινητήρας μεταβλητών στροφών που ανήκει σε ειδική κατηγορία ο οποίος χρησιμοποιείται σε λειτουργία σταθερών στροφών της ίδιας κατηγορίας δεν χρειάζεται να υποβληθεί σε πρόσθετη δοκιμή με τη χρήση των ισχυουσών σταθερών στροφών NRSC.
 1.1.2. Κινητήρες σταθερών στροφών
 1.1.2.1.
 Η λειτουργία του ρυθμιστή σταθερού αριθμού στροφών ενεργοποιείται κατά τη διάρκεια της λειτουργίας σε σταθερές στροφές. Οι ρυθμιστές στροφών των κινητήρων σταθερών στροφών μπορεί να μην χρειάζεται να διατηρούν συνεχώς τις στροφές απόλυτα σταθερές. Οι στροφές μπορεί να μειωθούν κάτω από τον αριθμό στροφών όταν υπάρχει μηδενικό φορτίο, έτσι ώστε οι ελάχιστες στροφές να αποδίδονται κοντά στο σημείο μέγιστης ισχύος του κινητήρα. Κάτι τέτοιο αφορά συνήθως ένα εύρος από 0,1 έως 10 %.
 1.1.2.2.
 Στην περίπτωση που ο κινητήρας είναι εξοπλισμένος με λειτουργία σε στροφές βραδυπορίας για την εκκίνηση και τη διακοπή της λειτουργίας, ο κινητήρας εγκαθίσταται κατά τρόπο που εξασφαλίζει ότι η λειτουργία του ρυθμιστή σταθερού αριθμού στροφών ενεργοποιείται πριν από την αύξηση του αιτήματος φορτίου προς τον κινητήρα από τη ρύθμιση χωρίς φορτίο.
 1.1.2.3.
 Τύποι κινητήρων σταθερών στροφών που διαθέτουν εναλλακτικό αριθμό στροφών
 Ένας κινητήρας σταθερών στροφών δεν έχει σχεδιαστεί για λειτουργία σε μεταβλητές στροφές. Σε περίπτωση που ο τύπος κινητήρα διαθέτει εναλλακτικό


text:
αριθμό στροφών, καλύπτονται επιπροσθέτως οι απαιτήσεις της παρούσας παραγράφου.
 1.1.2.3.1.
 Σε περίπτωση που ο τύπος κινητήρα είναι ο μητρικός κινητήρας, ο κινητήρας τηρεί τις οριακές τιμές που ισχύουν κατά τη δοκιμή με τον εφαρμοζόμενο κύκλο δοκιμής NRSC σε κάθε λειτουργία σε σταθερές στροφές που εφαρμόζεται για τον τύπο κινητήρα. Ξεχωριστές εκθέσεις δοκιμών καταρτίζονται και περιλαμβάνονται στο πακέτο πληροφοριών για κάθε NRSC.
 1.1.2.3.2.
 Στην περίπτωση όλων των τύπων κινητήρων εντός της σειράς κινητήρων, όταν ο κινητήρας υπόκειται σε δοκιμή εκπομπών για συμμόρφωση της παραγωγής, τηρεί τις οριακές τιμές που ισχύουν με τον εφαρμοζόμενο κύκλο δοκιμής NRSC σε κάθε λειτουργία σε σταθερές στροφές που εφαρμόζεται για τον τύπο κινητήρα.
 1.1.2.3.3.
 Κάθε λειτουργία σε σταθερές στροφές που εφαρμόζεται για τον τύπο κινητήρα που επιτρέπεται από τον κατασκευαστή αναφέρεται στην παράγραφο 3.2.1 του προσαρτήματος Α.3 του παραρτήματος 1.
 1.1.2.3.4.
 Ο κινητήρας εγκαθίσταται έτσι ώστε να εξασφαλίζεται ότι:
 α)
 Ο κινητήρας σταματά πριν ο ρυθμιστής σταθερών στροφών επαναρρυθμιστεί σε εναλλακτικό αριθμό στροφών κινητήρα· και
 β)
 Ο ρυθμιστής σταθερών στροφών ρυθμίζεται μόνο στις εναλλακτικές τιμές αριθμού στροφών που επιτρέπει ο κατασκευαστής του κινητήρα·
 1.1.2.3.5.
 Οι οδηγίες προς τον ΚΠΕ και τους τελικούς χρήστες που ορίζονται στο προσάρτημα 6 του παρόντος κανονισμού περιλαμβάνουν πληροφορίες για τη σωστή εγκατάσταση και λειτουργία του κινητήρα σύμφωνα με τις απαιτήσεις των παραγράφων 1.1.2.2 και 1.1.2.3 του παρόντος παραρτήματος.
 2. ΚΡΙΤΗΡΙΑ ΣΕΙΡΑΣ ΚΙΝΗΤΗΡΩΝ
 2.1. Γενικά
 Μια σειρά κινητήρων χαρακτηρίζεται από παραμέτρους σχεδιασμού. Οι παράμετροι αυτές είναι κοινές για όλους τους κινητήρες της σειράς. Ο κατασκευαστής του κινητήρα μπορεί να αποφασίσει ποιοι κινητήρες ανήκουν σε μια σειρά κινητήρων, με την προϋπόθεση ότι τηρούνται τα κριτήρια ένταξης που αναφέρονται στην παράγραφο 2.4 του παρόντος παραρτήματος. Η σειρά κινητήρων εγκρίνεται από την αρχή έγκρισης τύπου. Ο κατασκευαστής παρέχει στην αρχή έγκρισης τύπου τις κατάλληλες πληροφορίες σχετικά με τα επίπεδα εκπομπών των μελών της σειράς κινητήρων.
 2.2. Κατηγορίες κινητήρων, τρόπος λειτουργίας (λειτουργία στροφών) και εύρος ισχύος.
 2.2.1. Μια σειρά κινητήρων αποτελείται μόνο από τύπους κινητήρων εντός της ίδιας σειράς κινητήρων όπως ορίζεται στην παράγραφο 1.1 του παρόντος κανονισμού.
 2.2.2. Η σειρά κινητήρων αποτελείται μόνο από τύπους κινητήρων με την ίδια λειτουργία στροφών όπως ορίζεται στο προσάρτημα 1 του παρόντος κανονισμού.
 2.2.3. Σειρές κινητήρων που καλύπτουν περισσότερα του ενός εύρη ισχύος
 2.2.3.1.
 Μια σειρά κινητήρων μπορεί να καλύπτει περισσότερα του ενός εύρη ισχύος για την ίδια λειτουργία στροφών εντός της ίδιας (υπο-)κατηγορίας κινητήρων. Σε συμφωνία με την παράγραφο 5.1.1 του παρόντος κανονισμού, σε αυτή την περίπτωση ο μητρικός κινητήρας (για τους σκοπούς της έγκρισης τύπου) και όλοι οι τύποι κινητήρων εντός της ίδιας σειράς κινητήρων (για τους σκοπούς της συμμόρφωσης της παραγωγής) πληρούν τις ακόλουθες προϋποθέσεις, όσον αφορά τα ισχύοντα εύρη ισχύος:
 α)
 συμμορφώνονται με τις πλέον αυστηρές οριακές τιμές εκπομπών·
 β)
 υποβάλλονται σε δοκιμές χρησιμοποιώντας τους κύκλους δοκιμών που αντιστοιχούν στις πλέον αυστηρές οριακές τιμές εκπομπών·
 γ)
 υποβάλλονται σε διαδικασία έγκρισης τύπου και διατίθενται στην αγορά όσο το δυνατόν συντομότερα βάσει των ισχυουσών ημερομηνιών της παραγράφου 12. του παρόντος κανονισμού.
 Με σκοπό τη διατήρηση της αρχής της παραγράφου 5.1.1 του παρόντος κανονισμού, όταν ο κινητήρας εγκαθίσταται


text:
σε μη οδικά κινητά μηχανήματα, οι οδηγίες προς τους ΚΠΕ που ορίζονται στο προσάρτημα 6 του παρόντος κανονισμού περιλαμβάνουν τη δήλωση ότι η εγκατάσταση δεν περιορίζει μόνιμα έναν κινητήρα να παράγει ισχύ μόνο εντός του εύρους ισχύος μιας υποκατηγορίας με πιο αυστηρά όρια εκπομπών από την υποκατηγορία για την οποία ο κινητήρας διαθέτει έγκριση τύπου.
 2.2.3.2.
 Για τον σκοπό της ταξινόμησης μιας υποκατηγορίας έγκρισης τύπου σε σειρά κινητήρων που καλύπτει περισσότερα του ενός εύρη ισχύος, ο κατασκευαστής και η αρχή έγκρισης αποφασίζουν την υποκατηγορία που αντικατοπτρίζει καλύτερα τα κριτήρια της παραγράφου 2.2.3.1 του παρόντος παραρτήματος.
 2.3. Ειδικές περιπτώσεις
 2.3.1. Αλληλεπίδραση μεταξύ των παραμέτρων
 Σε ορισμένες περιπτώσεις μπορεί να υπάρχει αλληλεπίδραση παραμέτρων, η οποία προκαλεί μεταβολή του επιπέδου εκπομπών. Για να διασφαλίζεται ότι σε μία σειρά κινητήρων περιλαμβάνονται μόνον μονάδες με παρόμοια χαρακτηριστικά εκπομπών καυσαερίων, λαμβάνονται υπόψη και οι επιδράσεις αυτές. Οι περιπτώσεις αυτές προσδιορίζονται από τον κατασκευαστή και κοινοποιούνται στην αρχή έγκρισης τύπου. Λαμβάνεται υπόψη ως κριτήριο για τη δημιουργία νέας σειράς κινητήρων.
 2.3.2. Διατάξεις ή χαρακτηριστικά που επηρεάζουν σημαντικά το επίπεδο εκπομπών
 Στην περίπτωση διατάξεων ή χαρακτηριστικών, που δεν αναφέρονται στην παράγραφο 2.4 του παρόντος παραρτήματος και επηρεάζουν σε σημαντικό βαθμό το επίπεδο των εκπομπών, ο εξοπλισμός αυτός προσδιορίζεται από τον κατασκευαστή με τη χρήση ορθής τεχνικής κρίσης και κοινοποιείται στην αρχή έγκρισης τύπου. Λαμβάνεται υπόψη ως κριτήριο για τη δημιουργία νέας σειράς κινητήρων.
 2.3.3. Πρόσθετα κριτήρια
 Εκτός από τις παραμέτρους που αναφέρονται στην παράγραφο 2.4 του παρόντος παραρτήματος, ο κατασκευαστής μπορεί να εισαγάγει πρόσθετα κριτήρια τα οποία να επιτρέπουν τον ορισμό σειρών πιο περιορισμένου μεγέθους. Οι παράμετροι αυτές δεν είναι κατ’ ανάγκη παράμετροι που επηρεάζουν το επίπεδο των εκπομπών.
 2.4. Παράμετροι που ορίζουν τη σειρά κινητήρων
 2.4.1. Κύκλος καύσης
 α)
 δίχρονος
 β)
 τετράχρονος
 γ)
 περιστροφικός κινητήρας
 δ)
 άλλοι.
 2.4.2. Διάταξη κυλίνδρων
 2.4.2.1. Θέση των κυλίνδρων στο σώμα
 α)
 μονός
 β)
 V
 γ)
 σε σειρά
 δ)
 αντίθετα
 ε)
 ακτινική
 στ)
 Άλλες (F, W κ.λπ.).
 2.4.2.2. Σχετική θέση των κυλίνδρων
 Οι κινητήρες με το ίδιο σώμα μπορούν να ανήκουν στην ίδια σειρά κινητήρων εφόσον οι αποστάσεις μεταξύ των κέντρων οπής των κυλίνδρων είναι ίδιες.
 2.4.3. Κύριο ψυκτικό μέσο
 α)
 αέρας
 β)
 νερό
 γ)
 λάδι.
 2.4.4. Όγκος εμβολισμού ανά κύλινδρο
 2.4.4.1. Κινητήρας με όγκο εμβολισμού ανά κύλινδρο ≥ 750 cm3
 Για να θεωρηθεί ότι κινητήρες με όγκο εμβολισμού ανά κύλινδρο ≥ 750 cm3 ανήκουν στην ίδια σειρά κινητήρων, το εύρος του όγκου εμβολισμού τους ανά κύλινδρο δεν υπερβαίνει το 15 % του μεγαλύτερου όγκου εμβολισμού ανά κύλινδρο εντός της σειράς κινητήρων.
 2.4.4.2. Κινητήρας με όγκο εμβολισμού ανά κύλινδρο < 750 cm3
 Για να θεωρηθεί ότι κινητήρες με όγκο εμβολισμού ανά κύλινδρο < 750 cm3 ανήκουν στην ίδια σειρά κινητήρων, το εύρος του όγκου εμβολισμού τους ανά κύλινδρο δεν υπερβαίνει το 30 % του μεγαλύτερου όγκου εμβολισμού ανά κύλινδρο εντός της σειράς κινητήρων.
 2.4.4.3. Κινητήρες με μεγαλύτερο εύρος όγκου εμβολισμού ανά κύλινδρο
 Κατά παρέκκλιση από τις παραγράφους 2.4.4.1 και 2.4.4.2 του παρόντος παραρτήματος, οι κινητήρες με όγκο εμβολισμού ανά κύλινδρο που υπερβαίνει τα όρια που καθορίζονται στις εν λόγω παραγράφους μπορεί να


text:
θεωρηθούν ότι ανήκουν στην ίδια σειρά κινητήρων με την έγκριση της αρχής έγκρισης τύπου. Η έγκριση βασίζεται σε τεχνικά στοιχεία (υπολογισμούς, προσομοιώσεις, αποτελέσματα δοκιμών κ.λπ.) που αποδεικνύουν ότι η υπέρβαση της διασποράς δεν επηρεάζει σε σημαντικό βαθμό τις εκπομπές καυσαερίων.
 2.4.5. Μέθοδος αναρρόφησης αέρα
 α)
 Φυσική αναρρόφηση·
 β)
 Υπερτροφοδότηση·
 γ)
 Υπερτροφοδότηση με ψύκτη αέρα τροφοδοσίας.
 2.4.6. Τύπος καυσίμου
 α)
 Ντίζελ (πετρέλαιο εσωτερικής καύσης μη οδικών κινητών μηχανημάτων)·
 β)
 Αιθανόλη για ειδικούς κινητήρες ανάφλεξης με συμπίεση (ED95)·
 γ)
 Βενζίνη (E10)·
 δ)
 Αιθανόλη (E85)·
 ε)
 Φυσικό αέριο/Βιομεθάνιο:
 i)
 Σύνηθες καύσιμο – καύσιμο υψηλής θερμογόνου δύναμης (αέριο ομάδας H) και χαμηλής θερμογόνου δύναμης (αέριο ομάδας L)·
 ii)
 Καύσιμο περιορισμένης κλίμακας – καύσιμο υψηλής θερμογόνου δύναμης (αέριο ομάδας H)·
 iii)
 Καύσιμο περιορισμένης κλίμακας – καύσιμο χαμηλής θερμογόνου δύναμης (αέριο ομάδας L)·
 iv)
 Ανάλογα με το καύσιμο (LNG)·
 στ)
 Υγραέριο (LPG).
 2.4.7. Διάταξη τροφοδοσίας καυσίμου
 α)
 Μόνο υγρό καύσιμο·
 β)
 Μόνο αέριο καύσιμο·
 γ)
 Τύπος διπλού καυσίμου 1A·
 δ)
 Τύπος διπλού καυσίμου 1B·
 ε)
 Τύπος διπλού καυσίμου 2A·
 στ)
 Τύπος διπλού καυσίμου 2B·
 ζ)
 Τύπος διπλού καυσίμου 3B.
 2.4.8. Τύπος/σχεδιασμός θαλάμου καύσης
 α)
 Ανοικτός θάλαμος·
 β)
 Διαιρούμενος θάλαμος·
 γ)
 Άλλοι τύποι.
 2.4.9. Τύπος ανάφλεξης
 α)
 Ανάφλεξη με σπινθηριστή·
 β)
 Ανάφλεξη με συμπίεση
 2.4.10. Βαλβίδες και θυρίδες
 α)
 Διάταξη·
 β)
 Αριθμός βαλβίδων ανά κύλινδρο
 2.4.11. Τύπος τροφοδοσίας καυσίμου
 α)
 Αντλία, γραμμή και εγχυτήρας (υψηλής πίεσης)·
 β)
 Αντλία σε γραμμή ή αντλία διανομής·
 γ)
 Εγχυτήρας μονάδας·
 δ)
 Κοινός συλλέκτης·
 ε)
 Εξαερωτήρας·
 στ)
 Εγχυτήρας θυρίδας·
 ζ)
 Άμεση έγχυση·
 η)
 Μονάδα ανάμειξης·
 θ)
 Άλλος.
 2.4.12. Διάφορες διατάξεις
 α)
 Ανακυκλοφορία καυσαερίων (EGR)·
 β)
 Έγχυση νερού·
 γ)
 Έγχυση αέρα·
 δ)
 Άλλες.
 2.4.13. Στρατηγική ηλεκτρονικού ελέγχου
 Βασική παράμετρος της σειράς κινητήρων είναι η ύπαρξη ή η απουσία μονάδας ECU στον κινητήρα.
 Εάν πρόκειται για κινητήρες που ελέγχονται ηλεκτρονικά, ο κατασκευαστής υποβάλλει τα τεχνικά στοιχεία με τα οποία εξηγείται η ομαδοποίηση των κινητήρων αυτών στην ίδια σειρά κινητήρων, π.χ. τους λόγους για τους οποίους μπορεί να αναμένεται ότι οι κινητήρες αυτοί θα ικανοποιούν τις ίδιες απαιτήσεις εκπομπών.
 Το ηλεκτρονικό σύστημα ελέγχου των στροφών δεν χρειάζεται να είναι σε διαφορετική σειρά κινητήρων από αυτές που διαθέτουν μηχανικό σύστημα ελέγχου. Ανάγκη διαχωρισμού μεταξύ ηλεκτρονικών και μηχανικών κινητήρων θα πρέπει να υπάρχει μόνο σχετικά με τα χαρακτηριστικά έγχυσης καυσίμου, όπως τον χρονισμό, την πίεση, το μοντέλο παροχής, κ.λπ.
 2.4.14. Συστήματα μετεπεξεργασίας καυσαερίων
 Η λειτουργία και ο συνδυασμός των ακόλουθων διατάξεων θεωρούνται κριτήρια σειράς κινητήρων:
 α)
 Οξειδωτικός καταλύτης·
 β)
 Σύστημα DeNOX με επιλεκτική αναγωγή των NOX (προσθήκη μέσου αναγωγής)·
 γ)
 Άλλα συστήματα DeNOX·
 δ)
 Σύστημα μετεπεξεργασίας σωματιδίων με παθητική αναγέννηση:
 i)
 Ροή τοιχώματος,
 ii)
 Μη ροή τοιχώματος·
 ε)
 Σύστημα μετεπεξεργασίας σωματιδίων με ενεργητική αναγέννηση:
 i)
 Ροή τοιχώματος,
 ii)
 Μη ροή τοιχώματος·
 στ)
 Άλλα συστήματα μετεπεξεργασίας σωματιδίων·
 ζ)
 Άλλες διατάξεις
 Όταν ένας κινητήρας έχει πιστοποιηθεί χωρίς σύστημα μετεπεξεργασίας καυσαερίων, είτε ως μητρικός κινητήρας είτε ως μέλος της σειράς κινητήρων, τότε ο κινητήρας αυτός, εάν είναι εφοδιασμένος με οξειδωτικό καταλύτη (όχι με σύστημα μετεπεξεργασίας σωματιδίων), μπορεί να συμπεριληφθεί στην ίδια σειρά κινητήρων, εφόσον δεν απαιτεί διαφορετικά χαρακτηριστικά καυσίμου.
 Εάν απαιτεί ειδικά χαρακτηριστικά καυσίμου (π.χ., συστήματα μετεπεξεργασίας σωματιδίων που απαιτούν


text:
ειδικά πρόσθετα στο καύσιμο για να εξασφαλίζεται η διαδικασία αναγέννησης), η απόφαση για να συμπεριληφθεί στην ίδια σειρά κινητήρων βασίζεται στα τεχνικά στοιχεία που παρέχει ο κατασκευαστής. Τα στοιχεία αυτά υποδεικνύουν ότι το αναμενόμενο επίπεδο εκπομπών του εξοπλισμένου κινητήρα συμμορφώνεται με την ίδια οριακή τιμή που ισχύει για τον μη εξοπλισμένο κινητήρα.
 Όταν ένας κινητήρας έχει πιστοποιηθεί με σύστημα μετεπεξεργασίας καυσαερίων, είτε ως μητρικός κινητήρας είτε ως μέλος σειράς κινητήρων, της οποίας ο μητρικός κινητήρας είναι εφοδιασμένος με το ίδιο σύστημα μετεπεξεργασίας καυσαερίων, τότε ο κινητήρας αυτός, εάν δεν είναι εφοδιασμένος με σύστημα μετεπεξεργασίας καυσαερίων, δεν συμπεριλαμβάνεται στην ίδια σειρά κινητήρων.
 2.4.15. Κινητήρες διπλού καυσίμου
 Όλοι οι τύποι κινητήρων εντός μιας σειράς κινητήρων διπλού καυσίμου ανήκουν στον ίδιο τύπο κινητήρων διπλού καυσίμου που ορίζεται στην παράγραφο 2 του παραρτήματος 7 του παρόντος κανονισμού (για παράδειγμα τύπο 1Α, τύπο 2Β, κ.λπ.) και λειτουργούν με τους ίδιους τύπους καυσίμου ή, κατά περίπτωση, με καύσιμα που δηλώνονται βάσει του παρόντος κανονισμού ότι ανήκουν στην/στις ίδια/-ες κατηγορία/-ες.
 Επιπροσθέτως του γεγονότος ότι ανήκουν στον ίδιο τύπο διπλού καυσίμου, έχουν έναν μέγιστο λόγο αερίου/ενέργειας στον εφαρμοζόμενο κύκλο δοκιμής (GERcycle) εντός του εύρους 70 έως 100 % αυτού του τύπου κινητήρα με τον υψηλότερο GERcycle.
 2.4.16. Υπό επιφύλαξη
 2.4.17. Κατηγορία περιόδου σταθερότητας εκπομπών (ΠΣΕ)
 Στην περίπτωση κατηγοριών κινητήρων του πίνακα 21 ή 22 του προσαρτήματος 3 τους παρόντος κανονισμού που έχουν εναλλακτικές τιμές για την ΠΣΕ, η κατηγορία ΠΣΕ που δηλώνει ο κατασκευαστής:
 α)
 Κατηγορία 1 (Καταναλωτικά προϊόντα)
 β)
 Κατηγορία 2 (Ημιεπαγγελματικά προϊόντα)
 γ)
 Κατηγορία 3 (Επαγγελματικά προϊόντα)
 3. ΕΠΙΛΟΓΗ ΤΟΥ ΜΗΤΡΙΚΟΥ ΚΙΝΗΤΗΡΑ
 3.1. Γενικά
 3.1.1.
 Αφού η σειρά κινητήρων λάβει την έγκριση της αρχής έγκρισης τύπου, ο μητρικός κινητήρας της σειράς κινητήρων επιλέγεται με τη βοήθεια του πρωταρχικού κριτηρίου της μέγιστης παροχής καυσίμου ανά διαδρομή και ανά κύλινδρο, στις στροφές της δηλούμενης μέγιστης ροπής. Στην περίπτωση που δύο ή περισσότεροι κινητήρες πληρούν αυτό το πρωταρχικό κριτήριο, ο μητρικός κινητήρας επιλέγεται με τη βοήθεια του δευτερεύοντος κριτηρίου της μέγιστης παροχής καυσίμου ανά διαδρομή στις στροφές ονομαστικής ισχύος.
 3.1.2.
 Η αρχή έγκρισης τύπου μπορεί να καταλήξει στο συμπέρασμα ότι η δυσμενέστερη περίπτωση λόγου εκπομπών της σειράς κινητήρων μπορεί να χαρακτηριστεί καλύτερα υποβάλλοντας σε δοκιμή εναλλακτικό ή πρόσθετο κινητήρα. Στην περίπτωση αυτή, τα εμπλεκόμενα μέρη έχουν τις κατάλληλες πληροφορίες για τον καθορισμό των κινητήρων εντός της σειράς κινητήρων οι οποίοι έχουν πιθανότατα το υψηλότερο επίπεδο εκπομπών.
 3.1.3.
 Στην περίπτωση που κινητήρες που ανήκουν στην ίδια σειρά κινητήρων διαθέτουν και άλλα μεταβλητά χαρακτηριστικά τα οποία είναι δυνατόν να θεωρηθεί ότι επηρεάζουν τις εκπομπές καυσαερίων, τα χαρακτηριστικά αυτά εντοπίζονται και λαμβάνονται υπόψη κατά την επιλογή του μητρικού κινητήρα.
 3.1.4.
 Εάν οι κινητήρες μιας σειράς κινητήρων έχουν τις ίδιες τιμές εκπομπών για διαφορετικές περιόδους σταθερότητας των εκπομπών, αυτό λαμβάνεται υπόψη κατά την επιλογή του μητρικού κινητήρα.
 3.2. Ειδική περίπτωση
 Προκειμένου να γίνει η επιλογή του μητρικού κινητήρα στην περίπτωση οποιασδήποτε σειράς κινητήρων σταθερών στροφών που περιλαμβάνει έναν ή περισσότερους τύπους κινητήρων με εναλλακτικές σταθερές στροφές όπως ορίζεται στην παράγραφο 1.1.2.3 του παρόντος παραρτήματος, η αξιολόγηση των απαιτήσεων της παραγράφου 3.1 του παρόντος


text:
 10.12.2008
 EL
 Επίσημη Εφημερίδα της Ευρωπαϊκής Ένωσης
 L 331/21
 Συμφωνία μεταξύ της Ευρωπαϊκής Κοινότητας και του Βασιλείου της Δανίας σχετικά με την επίδοση και κοινοποίηση δικαστικών και εξωδίκων πράξεων σε αστικές ή εμπορικές υποθέσεις
 Σύμφωνα με το άρθρο 3 παράγραφος 2 της συμφωνίας μεταξύ της Ευρωπαϊκής Κοινότητας και του Βασιλείου της Δανίας σχετικά με την επίδοση και κοινοποίηση δικαστικών και εξωδίκων πράξεων σε αστικές ή εμπορικές υποθέσεις (1), η οποία συνάφθηκε με την απόφαση 2006/326/ΕΚ του Συμβουλίου (2) (στο εξής «η συμφωνία»), οσάκις εκδίδονται τροποποιήσεις του κανονισμού (ΕΚ) αριθ. 1348/2000 (3), η Δανία κοινοποιεί στην Επιτροπή την απόφασή της εάν θα εφαρμόσει ή όχι το περιεχόμενο των τροποποιήσεων αυτών.
 Ο κανονισμός (ΕΚ) αριθ. 1393/2007 του Ευρωπαϊκού Κοινοβουλίου και του Συμβουλίου (4) περί επιδόσεως και κοινοποιήσεως στα κράτη μέλη δικαστικών και εξωδίκων πράξεων σε αστικές ή εμπορικές υποθέσεις («επίδοση ή κοινοποίηση πράξεων») και κατάργησης του κανονισμού (ΕΚ) αριθ. 1348/2000 του Συμβουλίου εκδόθηκε στις 13 Νοεμβρίου 2007.
 Σύμφωνα με το άρθρο 3 παράγραφος 2 της συμφωνίας, η Δανία, με επιστολή της 20ής Νοεμβρίου 2007 κοινοποίησε στην Επιτροπή την απόφασή της να εφαρμόσει το περιεχόμενο του κανονισμού (ΕΚ) αριθ. 1393/2007. Σύμφωνα με το άρθρο 3 παράγραφος 6 της συμφωνίας, η κοινοποίηση εκ μέρους της δημιουργεί αμοιβαίες υποχρεώσεις μεταξύ Δανίας και Κοινότητας. Τοιουτοτρόπως, ο κανονισμός (ΕΚ) αριθ. 1393/2007 αποτελεί τροποποίηση της συμφωνίας και θεωρείται ότι προσαρτάται σε αυτήν.
 Σύμφωνα με το άρθρο 3 παράγραφος 4 της συμφωνίας, τα απαραίτητα διοικητικά μέτρα αρχίζουν να ισχύουν την ημερομηνία έναρξης ισχύος του κανονισμού (ΕΚ) αριθ. 1393/2007.
 (1) ΕΕ L 300 της 17.11.2005, σ. 55.
 (2) ΕΕ L 120 της 5.5.2006, σ. 23.
 (3) ΕΕ L 160 της 30.6.2000, σ. 37.
 (4) ΕΕ L 324 της 10.12.2007, σ. 79.


text:
 3.9.2015
 EL
 Επίσημη Εφημερίδα της Ευρωπαϊκής Ένωσης
 L 230/44
 ΑΠΌΦΑΣΗ ΤΗΣ ΜΕΙΚΤΉΣ ΕΠΙΤΡΟΠΉΣ ΤΟΥ ΕΟΧ
 αριθ. 237/2014
 της 24ης Οκτωβρίου 2014
 για την τροποποίηση του παραρτήματος XIII (Μεταφορές) της συμφωνίας για τον ΕΟΧ [2015/1461]
 Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,
 Έχοντας υπόψη τη συμφωνία για τον Ευρωπαϊκό Οικονομικό Χώρο (εφεξής «η συμφωνία για τον ΕΟΧ»), και ιδίως το άρθρο 98,
 Εκτιμώντας τα ακόλουθα:
 (1)
 Ο εκτελεστικός κανονισμός (ΕΕ) αριθ. 368/2014 της Επιτροπής, της 10ης Απριλίου 2014, σχετικά με την τροποποίηση του κανονισμού (ΕΚ) αριθ. 474/2006 για τη σύσταση κοινοτικού καταλόγου αερομεταφορέων οι οποίοι υπόκεινται σε απαγόρευση λειτουργίας εντός της Κοινότητας (1) πρέπει να ενσωματωθεί στη συμφωνία για τον ΕΟΧ.
 (2)
 Το παράρτημα XIII της συμφωνίας για τον ΕΟΧ θα πρέπει, επομένως, να τροποποιηθεί αναλόγως,
 ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
 Άρθρο 1
 Στο σημείο 66κσταβ [κανονισμός (ΕΚ) αριθ. 474/2006 της Επιτροπής) του παραρτήματος XIII της συμφωνίας για τον ΕΟΧ προστίθεται η ακόλουθη περίπτωση:
 «—
 32014 R 0368: εκτελεστικός κανονισμός (ΕΕ) αριθ. 368/2014 της Επιτροπής, της 10ης Απριλίου 2014 (ΕΕ L 108 της 11.4.2014, σ. 16).».
 Άρθρο 2
 Τα κείμενα του εκτελεστικού κανονισμού (ΕΕ) αριθ. 368/2014 στην ισλανδική και τη νορβηγική γλώσσα, τα οποία δημοσιεύονται στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης, είναι αυθεντικά.
 Άρθρο 3
 Η παρούσα απόφαση αρχίζει να ισχύει την 1η Νοεμβρίου 2014, υπό την προϋπόθεση ότι έχουν πραγματοποιηθεί όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας για τον ΕΟΧ (2).
 Άρθρο 4
 Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.
 Βρυξέλλες, 24 Οκτωβρίου 2014.
 Για τη Μεικτή Επιτροπή του ΕΟΧ
 Ο Πρόεδρος
 Kurt JÄGER
 (1) ΕΕ L 108 της 11.4.2014, σ. 16.
 (2) Δεν έχουν αναφερθεί συνταγματικές απαιτήσεις.